PM minta warga pendidik segera dapatkan vaksin COVID-19

BERA 17 Okt. – Perdana Menteri Datuk Seri Ismail Sabri Yaakob meminta warga pendidik agar segera mendapatkan vaksin COVID-19 demi perlindungan diri dan pelajar sekolah.

Ismail Sabri berkata setakat ini walaupun belum menjadi kewajiban bagi guru untuk mendapatkan vaksin, tetapi mereka berisiko meningkatkan jangkitan kerana bakal bersemuka dengan pelajar ketika sesi pengajaran dan pembelajaran (PdP) di dalam kelas kelak.

“Misalnya, guru sekolah rendah yang belum dapat vaksin, ia akan merisikokan murid mereka termasuk rakan-rakan guru, sebab itu Kementerian Pendidikan tegas dalam aspek vaksin ini.

“Kalau dengan kehadiran kita yang tidak divaksin ini bahayakan orang lain, maka kita sepatutnya ambil tanggungjawab lindungi rakan-rakan yang sama mengajar di sekolah, lebih penting kesihatan murid-murid,” katanya.

Beliau berkata demikian ketika berucap pada Majlis Penyampaian Peranti Komputer Program Cerdik Kementerian Pendidikan Malaysia kepada pelajar Parlimen Bera di Sekolah Menengah Kebangsaan (SMK) Bera Bandar 32 di sini hari ini, yang turut dihadiri Pengarah Pendidikan Pahang Mohammad Rosli Abdul Rahman.

Menurut Ismail Sabri, sekiranya belum mendapat vaksinasi, golongan ini tidak akan dapat menikmati keistimewaan yang diberikan kepada individu yang sudah mendapatkan vaksin, misalnya rentas negeri.

Menyentuh mengenai bantuan peranti itu, Ismail Sabri yang juga Ahli Parlimen Bera berkata, beliau mengharapkan ia dapat membantu meningkatkan mutu pelajaran pelajar sekali gus membaiki keputusan peperiksaan mereka.

“Kita harap mereka gunakan peranti ini dengan betul dan manfaatkan sepenuhnya, misalnya menggunakannya mencari bahan tambahan untuk belajar…bila dah ada peranti, capaian internet juga penting, dan saya sudah minta pihak terlibat naik taraf (internet) di kawasan-kawasan yang mempunyai capaian interent kurang memuaskan,” katanya.

Sementara itu, Mohammad Rosli berkata kadar vaksinasi keseluruhan guru di Pahang mencatatkan 98 peratus dan ia satu perkembangan yang baik, manakala 88 peratus remaja sekolah berumur 12 hingga 17 tahun juga telah mendapatkan vaksin.

Di samping situasi COVID-19 yang semakin terkawal, beliau berkata terdapat 167 orang murid di Pahang terjejas emosi, jiwa, perasaan dan kehidupan selepas kematian ibu dan bapa mereka akibat wabak COVID-19.

Selain itu, Rosli berkata sebanyak 9,429 atau 92 peratus pelajar daripada 11,052 yang disasarkan menerima peranti itu telah menerima peranti masing-masing, dan bakinya akan diagihkan secara berperingkat kepada keseluruhan 132 sekolah terlibat.

Bagi Pelajar SMK Bera Bandar 32, M. Kushla Kumari,15, kepayahan beliau dan dua adik beradiknya yang terpaksa berkongsi telefon pintar selama ini bagi mengikuti pengajaran dan pembelajaran di rumah (PdPR), telah berakhir.

“Sebelum ini saya terpaksa bergilir-gilir dengan abang dan adik perempuan berkongsi telefon pintar ibu untuk mengikuti pembelajaran secara dalam talian atau buat kerja sekolah, dengan bantuan peranti ini ia memudahkan kami adik beradik selepas ini untuk belajar,” katanya yang ditemani ibunya R. Kasthuri, 42.

“Selain PdPR, peranti ini diperlukan untuk mencari bahan rujukan tambahan bagi ulang kaji dan saya amat hargai bantuan ini dan akan manfaatkan sebaiknya,” katanya yang menetap di Felda Sebertak di sini.

Pada majlis yang berlangsung secara sederhana dengan pematuhan prosedur operasi standard (SOP) itu, seramai lima pelajar telah secara simbolik menerima peranti masing-masing.


Pesakit kategori 3 ada rekod komorbid dimasukkan ke hospital, PKRC – Khairy

TAMPIN 4 Sept – Pesakit COVID-19 kategori tiga yang mempunyai rekod komorbid akan dimasukkan ke hospital dan Pusat Kuarantin dan Rawatan COVID-19 Berisiko Rendah (PKRC) bagi mendapat rawatan serta pemantauan daripada doktor dan petugas kesihatan, kata Menteri Kesihatan Khairy Jamaluddin.

Beliau berkata bagi kes tertentu seperti melibatkan wanita hamil, warga emas dan keadaan rumah pesakit COVID-19 yang tidak sesuai untuk menjalani kuarantin, golongan tersebut turut diberi keutamaan mendapatkan rawatan di hospital.

“Saya mahu ingatkan pesakit yang menjalani kuarantin di rumah perlu sentiasa menggunakan ‘home assessment tool’ dalam MySejahtera dalam usaha menurunkan kadar kematian di luar hospital (BID),” katanya kepada pemberita selepas melakukan lawatan ke Hospital Tampin, di sini hari ini.

Beliau berkata sekiranya keadaan kesihatan merosot dan sukar bernafas, sakit dada atau ketepuan oksigen kurang daripada 95 peratus, pesakit perlu segera menelefon ambulans untuk mendapatkan rawatan susulan di hospital atau PKRC.

Media sebelum ini melaporkan KKM disaran terus memasukkan pesakit COVID-19 kategori tiga ke hospital yang dilengkapi kemudahan ICU dan peralatan penting berbandig membiarkan mereka menjalani kuarantin kendiri.

Dalam perkembangan lain, Khairy berkata beliau memuji usaha proaktif semua pihak serta petugas kesihatan di Negeri Sembilan yang berjaya beralih ke Fasa Tiga Pelan Pemulihan Negara (PPN) hari ini dengan penurunan kes jangkitan COVID-19 serta proses vaksinasi yang berjalan lancar.

“Penggunaan unit rawatan rapi (ICU), alat pernafasan dan katil hospital COVID-19 berada di bawah paras 70 peratus di negeri ini. Dalam tempoh sebulan lepas, pesakit yang telah dimasukkan ke hospital akibat COVID-19 telah menurun daripada 899 kepada 319 individu sahaja.

“Ia merupakan penurunan sebanyak 65 peratus dalam tempoh masa sebulan di samping kes jangkitan harian turut berkurang sekali gus menunjukkan kejayaan awal program imunisasi di Negeri Sembilan,” katanya.

Sementara itu, Khairy berkata negeri ini akan menerima 12,000 dos vaksin CanSino secara berperingkat iaitu 2,000 pada 13 September dan selebihnya pada 27 September untuk penerima di kawasan pedalaman dan perkampungan Orang Asli.

Susulan kejayaan negeri itu menurunkan kes jangkitan COVID-19, beliau optimis perubahan yang sama akan berlaku di Selangor dan Kuala Lumpur dalam masa terdekat memandangkan proses vaksinasi di negeri tersebut tinggi namun dibezakan dengan kepadatan penduduk.

Khairy berkata pihaknya tidak mahu tergesa-gesa membuka lebih banyak sektor lain tanpa melaksanakan penilaian risiko yang ketat bagi memastikan pembukaan negara ini dijalankan dengan satu pendekatan lebih berhati-hati dan selamat kepada penduduk.


Empat anak Melaka galas cabaran di Olimpik Tokyo

Majlis Sukan Negara (MSN) Negeri Melaka dalam satu kenyataan memaklumkan keempat-empat pemain itu ialah atlet badminton negara yang dijadual turun beraksi bermula 24 Julai ini.

Mereka yang tersenarai ialah atlet beregu lelaki Aaron Chia; beregu wanita Chow Mei Kuan dan Lee Meng Yean; serta seorang lagi beregu campuran iaitu Goh Liu Ying.

Aaron Chia yang berpasangan dengan Soh Wooi Yik layak ke Olimpik selepas berada di ranking ke-10 Race to Tokyo 2020 oleh Persekutuan Badminton Dunia (BWF).

Sementara, Mei Kuan dan Meng Yean, masing-masing berusia 26 dan 27 tahun pula berada di kedudukan ke-14 kelayakan Olimpik BWF untuk layak secara merit beraksi dalam temasya itu.

Tumpuan sudah pasti terarah kepada bekas pemenang pingat perak acara beregu campuran Olimpik Rio 2016 iaitu Liu Ying, 32 yang mengekalkan gandingannya bersama Chan Peng Soon.

Kedua-dua pemain veteran itu layak selepas berada di ranking ketujuh kelayakan Olimpik BWF sekali gus berpeluang menambah koleksi pingat temasya sukan terbesar dunia itu di bumi Tokyo.

Bagi Aaron, 24, walaupun bakal beraksi sebagai status pemain bukan pilihan, namun dia dan pasangan beregunya yakin kerja keras yang dilakukan selama ini akan membuahkan hasil, sekali gus mengharumkan nama negara di mata dunia.

Sukan Olimpik Tokyo akan berlangsung dari 23 Julai hingga 8 Ogos, dan bagi acara badminton, ia akan dibuka tirai pada 24 Julai dan dijangka berakhir pada 2 Ogos depan.

Untuk rekod, pada Olimpik Rio 2016, skuad badminton negara menjadi sukan paling cemerlang apabila membawa pulang tiga pingat perak menerusi kejayaan bekas jaguh perseorangan lelaki, Datuk Lee Chong Wei selain beregu lelaki, Goh V Shem-Tan Wee Kiong dan beregu campuran, Peng Soon-Liu Ying.

Selain badminton, antara atlet yang sudah mengesahkan tempat di temasya Olimpik Tokyo ialah Khairul Anuar Mohamad (memanah), Mohd Azizulhasni Awang, Muhammad Shah Firdaus Sahrom (berbasikal trek) dan Farah Ann Abdul Hadi (gimnastik artistik).

Selain itu, Malaysia akan turut mempertaruhkan lima atlet terjun iaitu Nur Dhabitah Sabri, Ng Yan Yee, Pandelela Rinong, Leong Mun Yee dan Cheong Jun Hoong; selain empat atlet pelayaran – Khairulnizam Mohd Afendy, Nur Shazrin Mohd Latif, Nuraisyah Jamil dan Juni Karimah Noor Jamali.


Amid Covid-19, China’s love for Malaysian durians still strong

KUALA LUMPUR June 10 – Malaysian durians continue to be a hit in China, driven by strong demands and consumption from the Chinese for the King of Fruit.

Commercial Counsellor at the Embassy of the People’s Republic of China in Malaysia, Shi Ziming, said the interest from the Chinese consumers for the fruit did not wane although supply chain for Malaysian durians was affected early 2020 due to the COVID-19 pandemic, and demand quickly picked up once the pandemic in the republic was successfully controlled.

She said this was because durians from Malaysia is a favourite fruit in China, and is often sought after by buyers as special gifts for their friends and families.

“The texture and taste of the Malaysian durian is second to none in the world. It is often bought as gifts for families and friends,” said Shi in an email interview with Bernama.

The Chinese’s insatiable fondness for the King of Fruit, known for its distinctive smell and thorn-covered rind, is evident in China’s total import of 600,000 tonnes of durian worth US$1.7 billion (RM7.24 billion; US$1 = RM4.26) in 2019.

According to the Embassy’s statistics, China imported 3,200 tonnes of frozen durian pulps and pastes from Malaysia – which amounted to US$41 million in 2018.

The approval for the transport of whole durians starting mid-2019 has led to a surge in the export of the fruit, amounting to 7,700 tonnes (including pulps and pastes) in 2019 worth some US$67 million.

Despite the pandemic and the off-season period, Malaysia’s export of durians to China in the first quarter of 2020 was equivalent to the previous one – US$22 million, said Shi, adding that “this showed that Malaysia’s durian export to China was not affected during this off-season (period)”.

Shi also said sales in China of durians from Malaysia increased tenfold towards the end of March following promotions by Chinese e-commerce fresh fruit platform FreshHema, and hit RMB4.35 million (RM2.62 million) on takeaway food platform Meituan Waimai on May 20.

President of Malaysia Food Farmers Association (Youth Chapter), Francis Hong, said durian export from Malaysia to China has resumed to almost 80 per cent, and supply – with the arrival of the new season (May to July or August) – is expected to increase and is able to meet the demands from China’s market.

“Like any other sectors, we are also affected by the COVID-19. But now, the situation is slowly improving; and with the new season just started, we are hopeful for a good harvest, but this (production) of course is very much depending on the weather as well,” he told Bernama.

Hong, who also export durians to China, said Malaysia’s durian market share in China is only about 10 per cent – mainly sold in Shanghai, Guangzhou, Guangdong and Beijing.

Another entrepreneur, Fred Lim, said although his durian production and sales was badly affected by the pandemic, he remained optimistic and that the situation will recover soon.

He said the COVID-19 outbreak early this year and the Movement Control Order (MCO) had caused his durian business to drop by 50 per cent, while revenue has been slashed from RM5 million monthly previously to RM2.5 million now.

“I also hope that the MITI (International Trade and Industry Ministry) and Agriculture and Food Industries Ministry will organise trade missions to China soon so we can participate and tap into the bigger market there,” he said.

Meanwhile, Shi hoped Malaysian suppliers and exporters can launch more market promotion activites so that Malaysian durians can be savoured by more people in China.

She also encouraged Malaysian entrepreneurs to introduce more varieties of durian-based food products – such as pastries – to the Chinese market.


Bajet 2022: RM332.1 bilion lonjakkan pertumbuhan, perkukuh pemulihan

Dibentangkan oleh Menteri Kewangan Tengku Datuk Seri Zafrul Abdul Aziz di Parlimen pada Jumaat, Bajet 2022 itu  mendokong tiga paksi utama iaitu memperkukuh pemulihan, membina daya tahan dan memacu pembaharuan.

Peruntukan bajet yang bersamaan dengan 20.3 peratus daripada Keluaran Dalam Negara Kasar (KDNK) itu hampir tiga peratus melebihi RM322.5 bilion yang diumumkan untuk Bajet 2021.

Daripada jumlah berkenaan, RM233.5 bilion atau 70.3 peratus daripada keseluruhan Bajet akan disalurkan sebagai perbelanjaan mengurus (OE) manakala RM75.6 bilion (22.8 peratus) untuk perbelanjaan pembangunan (DE) dan bakinya RM23 bilion kepada Kumpulan Wang COVID-19.

“Sejumlah RM2 billion turut disediakan sebagai simpanan luar jangka,” kata Tengku Zafrul semasa membentangkan Bajet 2022 bertemakan “Bajet 2022: Keluarga Malaysia, Makmur Sejahtera”.

Beliau berkata Kementerian Pendidikan akan terus menerima peruntukan terbesar, iaitu RM52.6 bilion (16 peratus) daripada keseluruhan anggaran perbelanjaan persekutuan, manakala sebanyak RM32.4 billion akan disalurkan kepada Kementerian Kesihatan untuk perbelanjaan mengurus dan pembangunan.

Matlamat Bajet 2022 kekal dengan tiga fokus utama, iaitu rakyat yang sejahtera, perniagaan yang berdaya tahan serta ekonomi yang makmur dan mampan.

Tengku Zafrul menambah Bajet 2022 yang dijajarkan kepada Rancangan Malaysia ke-12 (RMK12) telah diadun sebagai kesinambungan daripada pakej bantuan selain rangsangan ekonomi sebelum ini juga ditambahbaik serta dilengkapi usaha baharu untuk membentuk sebuah bajet yang inklusif, mampan dan seimbang. -BERNAMA


Bajet 2023 akan dibentang sekali lagi sebelum akhir tahun – PM

Beliau berkata Bajet 2023 perlu dibahas dan diluluskan di Dewan Rakyat agar semua inti pati yang terkandung dalam belanjawan persekutuan itu dapat dilaksanakan.

“Kita dah umumkan bajet. Macam-macam kita hendak bagi kepada rakyat. Semua kita nak bagi ini tetapi kita belum luluskan lagi bajet (Bajet 2023),” katanya ketika berucap merasmikan Ramah Mesra Perdana Menteri bersama peserta FELCRA, Pihak Berkuasa Kemajuan Pekebun Kecil Perusahaan Getah (RISDA) dan Warga Orang Asli di Arena Merdeka di sini hari ini.

Ismail Sabri berjanji akan melaksanakan segala inisiatif dalam Bajet 2023 jika terus diberi mandat sebagai Perdana Menteri pada Pilihan Raya Umum ke-15 (PRU15).

“Kalau orang lain perintah, saya tak jamin dapat apa yang dijanjikan. Ada beza antara bajet yang dibentang, tidak dilulus dengan manisfesto. Manifesto ini janji.

Pada 7 Okt lepas, Menteri Kewangan Tengku Datuk Seri Zafrul Tengku Abdul Aziz membentangkan Bajet 2023 yang melibatkan peruntukan RM372.3 bilion.

Ia bagaimanapun belum dilulus atau dibahaskan di Dewan Rakyat susulan Parlimen dibubarkan pada 10 Okt lepas oleh Ismail Sabri selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – BERNAMA


‘Jurassic World’ di Ayer Keroh

AYER KEROH 11 Jun – Bagai berada dalam babak filem Jurassic World. Itu mungkin gambaran tatkala menjejakkan kaki ke Taman Pra Sejarah Ayer Keroh.

Tarikan yang terletak di dalam kawasan Taman Botanikal itu menjadi antara permata tersembunyi yang boleh diterokai orang ramai dan pelancong yang berkunjung ke negeri ini.

Terdapat 15 replika haiwan prasejarah terdapat di taman itu di mana pengunjung juga dapat mengetahui maklumat setiap haiwan yang dikatakan pernah wujud suatu masa dahulu.


Affin terus tawar bantuan kewangan, pelepasan bayaran ansuran hingga Jun 2021

KUALA LUMPUR, 20 Mei. – Affin Bank Bhd hari ini mengumumkan kesinambungan Bantuan Pembayaran Bersasar melalui program Bantuan Kewangan dan Pelepasan Bayaran Ansuran (FAIR) hingga Jun 2021.

Dalam kenyataan, bank itu berkata program FAIR ialah suatu penyelesaian bantuan kewangan yang disesuaikan serta memberikan sokongan yang diperlukan dalam membantu pelanggan Affin Bank dalam tempoh mencabar ini.

Presiden dan Ketua Pegawai Eksekutif Kumpulan Datuk Wan Razly Abdullah Wan Ali berkata, Affin Bank akan terus membantu pelanggan untuk mendapatkan akses kepada bantuan kewangan yang mereka perlukan dalam tempoh mencabar ini.

“Pelanggan digalakkan untuk berjumpa dengan pihak bank bagi mengetahui kelayakan mereka serta menghantarkan permohonan bagi program FAIR melalui dalam talian atau saluran kami yang lain,” katanya dalam kenyataan hari ini.

Sejak diperkenalkan pada Ogos tahun lalu, program ini telah memberi manfaat kepada lebih 40,000 pelanggan di seluruh negara dengan menawarkan moratorium dan pelbagai bantuan kewangan.


Polis kesan pesakit COVID-19 lari dari Hospital Tampin

Ketua Polis Daerah Tampin Supt Anuwal Ab Wahab berkata lelaki berusia 33 tahun yang beralamat terakhir di Petaling Jaya, Selangor itu dikesan tiada di katil hospitalnya pada 11.45 pagi.

“Kali terakhir dilihat lelaki itu memakai kemeja T gelap warna hijau dan seluar jeans warna biru. Usaha mengesan pesakit COVID-19 itu kini giat dijalankan,” katanya ketika dihubungi Bernama di sini hari ini.

Beliau berkata pesakit berkenaan juga bekas banduan Penjara Jelebu dan orang ramai yang mempunyai maklumat mengenai lelaki tersebut boleh hubungi balai polis berhampiran atau Kementerian Kesihatan. – BERNAMA


BN putuskan selepas PRU15 jika perlu gabung parti lain untuk bentuk kerajaan – Ismail Sabri

KUALA LUMPUR, 18 Okt – Keputusan sama ada Barisan Nasional (BN) akan bergabung dengan parti lain sekiranya tidak memperoleh majoriti mudah di Parlimen bagi membentuk kerajaan baharu hanya akan diputuskan selepas Pilihan Raya Umum ke-15 (PRU15).

Perdana Menteri Datuk Seri Ismail Sabri Yaakob berkata keputusan PRU15 harus dilihat terlebih dahulu sebelum membuat sebarang perancangan awal berhubung pembentukan kerajaan Persekutuan.

“Kita tunggu dulu keputusan (PRU15), kita buat keputusan selepas itu… Kita buat andaian terlalu awal pun susah juga, kita pun tidak tahu apa akan berlaku dalam pilihan raya nanti.

“Lepas pilihan raya nanti, keputusan dah buat. Insya-Allah kita buat apa sahaja keputusan demi kepentingan negara dan yang pentingnya kita hendak sebuah kerajaan yang stabil,” kata beliau kepada pemberita selepas merasmikan Mesyuarat Agung Tahunan Persatuan Kontraktor Melayu Malaysia ke-43 di sini hari ini.

Ismail Sabri berkata demikian ketika ditanya mengenai kemungkinan BN perlu bekerjasama dengan parti lain seperti PAS untuk membentuk kerajaan jika tidak mampu memperoleh kerusi yang mencukupi bagi membentuk kerajaan pada PRU15 ini.

Pada 16 Okt, Timbalan Pengerusi BN Datuk Seri Mohamad Hasan berkata BN perlu menang ‘melepasi 112 kerusi Parlimen’ supaya dapat menubuhkan kerajaan pada PRU15 ini.

Menyentuh mengenai pembahagian kerusi Parlimen, Ismail Sabri yang juga Naib Presiden UMNO berkata BN sedang dalam proses pengagihan kerusi antara parti komponen dan parti ‘friends of BN’ dan selepas itu menilai dari segi calonnya pula.

“Kita pertimbang semua sekali dan kita akan mengadakan mesyuarat dan keputusan akan dibuat secara musyawarah, itu biasa. Dulu lagi susah sebab komponen BN banyak, sekarang komponen hanya ada empat (UMNO, MIC, MCA, Parti Bersatu Rakyat Sabah (PBRS). Jadi lebih mudah untuk kita bincang dan dalam waktu terdekat pasti kita akan putuskan,” katanya.


Ahli Parlimen kembali bersidang Isnin ini

Buat pertama kali untuk tahun ini Ahli Parlimen akan berkumpul di bawah satu bumbung bagi mendengar penerangan, mengajukan soalan dan membahaskan beberapa perkara berkaitan Proklamasi Darurat dan langkah-langkah kerajaan dalam menangani pandemik COVID-19.

Persidangan lima hari mulai 26 Julai itu dilaksanakan secara bersemuka dengan kehadiran semua Ahli Parlimen di dalam dewan, tetapi dengan prosedur operasi standard (SOP) yang ketat.

Penjarakan sosial, pemakaian pelitup muka dua lapis selain menjalani ujian saringan COVID-19 adalah antara perkara yang wajib dipatuhi oleh Ahli Dewan Rakyat, petugas Parlimen dan media.

Persidangan Parlimen belum diadakan tahun ini berikutan perisytiharan darurat untuk seluruh negara pada 12 Jan dan berkuat kuasa hingga 1 Ogos dalam usaha mengekang penularan wabak COVID-19.

Bagaimanapun pada Jun, Yang di-Pertuan Agong Al-Sultan Abdullah Riayatuddin Mustafa Billah Shah menzahirkan pandangan supaya persidangan Parlimen diadakan secepat mungkin bagi membolehkan Pelan Pemulihan Negara (PPN) dan pelaksanaan Ordinan Darurat 2021 dibahas Ahli-ahli Dewan Rakyat.

Pada 5 Julai, kerajaan bersetuju untuk menasihati Yang di-Pertuan Agong supaya persidangan khas Dewan Rakyat bagi penggal ketiga diadakan selama lima hari pada 26, 27, 28 dan 29 Julai serta 2 Ogos manakala persidangan Dewan Negara ditetapkan pada 3 hingga 5 Ogos.

Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-peraturan Majlis Mesyuarat Dewan Rakyat Peraturan 11 (3) urusan-urusan mesyuarat itu  hendaklah ditetapkan oleh Perdana Menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.

Mesyuarat Khas Penggal Ketiga Parlimen Ke-14 itu juga berbeza dengan mesyuarat penggal biasa antaranya tanpa istiadat pembukaan oleh Yang di-Pertuan Agong, perbahasan rang undang-undang dan sesi soal jawab lisan.

Sebaliknya, urusan-urusan mesyuarat khas itu adalah bagi membentangkan Proklamasi Darurat serta Ordinan-ordinan Darurat yang dibuat di bawah Proklamasi Darurat itu mengikut Perkara 150 (3)  Perlembagaan Persekutuan.

Turut dijadualkan adalah pembentangan Proklamasi Darurat (mengenai Pilihan Raya Parlimen Gerik, Perak, Pilihan Raya Negeri Bugaya, Sabah) serta penerangan daripada menteri-menteri berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dilapor berkata Ahli-ahli Parlimen boleh meminta penjelasan dan memberikan pandangan mereka pada persidangan khas itu dan tidak timbul isu penerangan oleh sebelah pihak sahaja.

Sidang khas Parlimen sebelum ini pernah diadakan antaranya berkenaan isu Gaza pada 12 Jan 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Jan 2016.

Persidangan khas kali ini turut menarik perhatian apabila Menteri Pertahanan Datuk Seri Ismail Sabri Yaakob akan berada di kerusi ‘nombor dua’ selepas dilantik Timbalan Perdana Menteri pada 7 Julai.

Pada sidang khas ini juga empat Ahli Parlimen Bebas sebelum ini termasuk bekas perdana menteri Tun Dr Mahathir Mohamad hadir sebagai ahli Pejuang selepas parti itu didaftar secara rasmi pada 8 Julai.

Bagi media pula, walaupun kehadiran secara fizikal di bangunan Parlimen adalah terhad disebabkan kekangan wabak COVID-19, Parlimen akan memperkenal dan menyediakan kemudahan platform sidang media secara hibrid dan sesi temu bual interaktif secara ekslusif dengan Ahli-ahli Dewan Rakyat melalui aplikasi Zoom.

Dalam pada itu, Mesyuarat Pertama Penggal Keempat Parlimen ke-14 dijadual bermula pada 6 hingga 30 Sept selama 15 hari dengan istiadat pembukaan akan disempurnakan oleh Yang di-Pertuan Agong manakala Mesyuarat Kedua dijadual selama 32 hari bermula 25 Okt hingga 16 Dis.


Anggota polis maut kemalangan di Jambatan Pulau Pinang

Dalam kejadian pada 12.48 tengah malam itu, Koperal Abu Talib Sarif, 33, yang baru pulang daripada menjalankan Op Cantas di Seberang Perai Tengah (SPT) maut ditempatkan kejadian selepas mengalami kecederaan parah di beberapa bahagian badan.

Menurut kenyataan di laman Facebook Polis Diraja Malaysia (PDRM) Pulau Pinang, Koperal Abu Talib bertugas di Bahagian Siasatan Khas (D9) Jabatan Siasatan Jenayah Kontijen Pulau Pinang.

“Seluruh warga PDRM Kontinjen Pulau Pinang menzahirkan ucapan takziah buat seluruh ahli keluarga Allahyarham Abu Talib dan mayatnya dijangka dikebumikan selepas solat Zohor di Sungai Petani, Kedah,” menurut kenyataan itu.


Busana rekaan anak tempatan raih perhatian wanita Australia

PORT DICKSON 22 Ogos- Seorang tukang jahit tempatan yang berasal dari Port Dickson, Negeri Sembilan teruja apabila busana jahitannya mendapat perhatian dari pelanggan di Australia.

Suhyla Ashari,26, berkata, kepada portal Malay Mail baru-baru ini, pada awalnya dia tidak percaya dan agak ragu-ragu, namun menganggapnya itu satu peluang untuk memajukan diri.

Katanya, pelanggan wanita yang berasal dari Australia itu meminta dia menjahitkan busana pengantin yang elegan dan segala ukuran badan diambil menerusi panggilan video.

“Pada mulanya, saya ragu-ragu untuk ambil tempahan terbabit kerana cabaran untuk mendapatkan ukuran tubuhnya (pelanggan) secara maya berbanding dengan melakukan secara bersemuka agak berbeza.

“Tetapi nak buat macam mana, dengan pelaksanaan perintah kawalan pergerakan (PKP) banyak kedai yang tutup, jadi agak sukar mendapatkan material untuk busana pengantin, namun semuanya dapat dibeli menerusi atas talian.

“Walaupun pada awalnya nampak agak mustahil namun, saya tahu bahawa ini akan menjadi cara yang baik untuk rekaan saya ke pasaran luar negara,” katanya.

Tambah Suhyla menceritakan detik dia mendapat tempahan tersebut menerusi WhatsApp pada 10 Jun lalu, di mana wanita itu akan bernikah sepatutnya 30 Ogos ini namun belum ada tarikh tetap kerana di Melbourne sedang ‘lockdown’.

Ujar Suhyla, proses menyiapkan baju terbabit mengambil masa sekitar tiga hari, manakala untuk tiba di Australia pula mengambil masa sekitar enam ke tujuh hari.

Kejayaannya menjahit gaun pengantin itu memberi inspirasi kepada Suhyla untuk membuka kedainya sendiri di masa depan setelah kejayaannya merancang gaun pengantin untuk pelanggannya.

“Adalah menjadi impian saya untuk memiliki kedai dan pekerja saya sendiri kerana ramai yang akan menyedari kewujudan saya dalam industri ini berbanding bekerja dari rumah sahaja.


Hujan lebat berterusan beberapa kawasan di Perak alami banjir kilat

IPOH, 7 Mac – Hujan lebat yang berterusan telah menyebabkan beberapa kawasan di Perak dinaiki air dan dilanda banjir kilat, hingga ratusan mangsa terpaksa dipindahkan ke pusat pemindahan sementara (PPS) hari ini.

Ketua Balai Bomba dan Penyelamat Teluk Intan Mohd Ismail Mohd Yunus berkata di daerah Hilir Perak, seramai 18 mangsa daripada empat keluarga terpaksa dipindahkan ke PPS di Dewan Serbaguna Padang Tembak, berikutan kediaman mereka di Batu 7 1/2 Jalan Changkat Jong dinaiki air tengah hari tadi.

“Air sudah mula naik sejak semalam disebabkan hujan berterusan, namun paras air tidak terlalu tinggi sehinggalah hujan lebat pagi tadi menyebabkan air semakin naik, malah sehingga kini masih belum surut,” katanya ketika dihubungi Bernama di sini hari ini.

Mohd Ismail berkata cuaca di Teluk Intan ketika ini masih hujan, dan pihaknya masih giat menjalankan pemantauan di kawasan banjir serta PPS berkenaan.

Sementara itu, di daerah Muallim, seramai 168 daripada 26 keluarga dipindahkan ke PPS Dewan Sekolah Menengah Kebangsaan (SMK) Khair Johari, berikutan hujan lebat berterusan menyebabkan banjir kilat di Kampung Berop, Behrang petang ini.

Jurucakap Sekretariat Pengurusan Bencana Daerah Muallim dalam kenyataan berkata pelbagai agensi termasuk Jabatan Bomba dan Penyelamat (JBPM), Angkatan Pertahanan Awam Malaysia, Polis Diraja Malaysia dan Jabatan Sukarelawan Malaysia, sedang melakukan pemantauan di kawasan banjir yang masih belum surut setakat pukul 8 malam ini.

Pihak JBPM juga melakukan pemantauan di kawasan jalan raya berhampiran Taman Segar yang dinaiki air, hingga menyebabkan beberapa kenderaan terpaksa bergerak perlahan.- BERNAMA


Laksana prinsip MSPO, pastikan industri sawit terus diterima pasaran – Fadillah

Beliau yang juga Menteri Perladangan dan Komoditi berkata mereka yang terlibat dalam industri sawit perlu mendalami dan melaksanakan prinsip-prinsip ditetapkan dalam skim pensijilan Minyak Sawit Mampan Malaysia (MSPO) sebagai usaha memastikan minyak sawit dan produk berteraskan komoditi itu terus diterima pasaran.

“Apabila industri ini telah 100 peratus mendalami dan mengamalkan prinsip-prinsip yang ditetapkan dalam MSPO, segala sekatan dan kempen negatif segelintir pihak tidak bertanggungjawab serta mempunyai kepentingan tertentu dapat kita tangani.

“Usaha bagi menangkis dakwaan pihak yang tidak bertanggungjawab ini perlu dibuktikan dan saya percaya, salah satu caranya adalah melalui pensijilan,” katanya menerusi catatan di Facebook beliau.

Beliau berkata perkembangan pesat industri sawit negara tidak dicapai dengan mudah, sebaliknya perlu berhadapan dengan pelbagai bentuk cabaran dan halangan dalam memastikan minyak sawit diterima di seluruh dunia, termasuk kempen negatif pihak tertentu yang mengatakan minyak sawit tidak baik untuk kesihatan.

Katanya walaupun kempen negatif dan tohmahan itu terjawab melalui kajian sains yang jelas bahawa minyak sawit dengan khasiat yang tinggi sesuai digunakan dalam pelbagai masakan dan produk, industri itu terus berhadapan dengan cabaran semasa seperti tindakan Kesatuan Eropah (EU) memperkenalkan peraturan baharu berhubung produk bebas penebangan hutan terhadap import komoditi terpilih termasuk sawit.

Dalam hal itu, Fadillah berkata Malaysia membuat persediaan awal dalam memastikan pengeluaran minyak sawit adalah berdasarkan prinsip ditetapkan melalui skim pensijilan MSPO yang diwajibkan kepada semua pemain industri sejak 2020.

Beliau berkata sejak diperkenalkan pada 2013, pensijilan MSPO yang merangkumi tiga prinsip utama iaitu keseimbangan antara keperluan manusia, kelestarian alam sekitar dan penjanaan keuntungan menyaksikan sejumlah 661,844.12 hektar keluasan bertanam sawit atau 81.10 peratus bagi kategori pekebun kecil persendirian menerima pensijilan MSPO di seluruh negara setakat 31 Mei lepas.

Bagi kategori pekebun kecil tersusun di bawah rancangan Felda, Felcra, Risda, Lembaga Penyatuan dan Pemulihan Tanah Sarawak dan Lembaga Kemajuan Negeri Sabah, Fadillah berkata sejumlah 665,535.51 atau 99.65 peratus hektar keluasan bertanam sawit menerima pensijilan MSPO.

“Selain menjayakan pensijilan MSPO, kerajaan juga akan terus komited dalam memastikan produk-produk sawit dapat dipasarkan ke seluruh dunia melalui rundingan dan libat urus bagi membetulkan persepsi negatif terhadap minyak sawit,” katanya.


Agong kurnia biasiswa kepada 11 pelajar

KUALA LUMPUR 21 Julai  – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan Biasiswa Yang di-Pertuan Agong (BYDPA) 2020/2021 kepada 11 penuntut institusi pengajian tinggi, di Istana Negara di sini.

Enam penerima biasiswa bagi pengajian Ijazah Doktor Falsafah (PhD) ialah Noor Amiera Alias pelajar Rehabilitasi Pediatrik (Kanak-kanak) di Universiti Kebangsaan Malaysia (UKM); Amalina Hanani Ismail (Kejuruteraan Awam dan Alam Sekitar, Imperial College of London); Muhammad Hafizul Hazmi Wahab (Sains Komputer, Universiti Putra Malaysia (UPM); Ong Yi Ni (Kimia, University of Oxford); Bryan Lim Wei Tern (Kecerdasan Buatan dan Robotik, Imperial College of London) dan K. Sivasanghari (Kejuruteraan Aeroangkasa, UPM).

Sementara itu, pelajar yang menerima biasiswa bagi pengajian Sarjana ialah Mohamad Khairul Hafizi Rahimi (Kejuruteraan Elektrik, UKM); Nur Khairina Khairu Najihan (Mekatronik, Universiti of Tokyo); Farah Syazana Aspar (Jurisprudens dan Etika Perubatan, University of Melbourne); Rohaisha Jamil (Undang-undang, King’s College London) dan Low Suey Yee (Parasitologi, UPM).

Setakat 2019, BYDPA telah menaja 161 pelajar iaitu 82 untuk pengajian di peringkat PhD dan 79 individu di peringkat Sarjana dengan tajaan meliputi empat bidang utama iaitu Sains dan Teknologi, Ekonomi, Undang-Undang dan Kewangan Islam.

Sementara itu, Ketua Pengarah Perkhidmatan Awam (KPPA) Datuk Mohd Khairul Adib Abd Rahman ketika ditemui pemberita berkata biasiswa berkenaan mengiktiraf kebolehan luar biasa pelajar-pelajar Malaysia antaranya dalam bidang akademik dan kokurikulum.

“Saya berharap supaya semua penerima biasiswa ini akan membawa nama yang baik dan pulang dengan kejayaan cemerlang kerana mereka membawa nama institusi Yang di-Pertuan Agong semasa pengajian mereka…saya berdoa mereka berjaya dalam pengajian dan kembali berkhidmat kepada negara dan raja,” katanya.

Penerima biasiswa bagi PhD, Bryan Lim, 24, berkata beliau berharap akan menyumbang semula kepada negara dalam bidang kecerdasan buatan (AI) sejurus tamat pengajian dan pulang ke tanah air kelak.

“Perasaan memang gembira kerana tanpa biasiswa ini saya memang tidak boleh melanjutkan pelajaran saya ke peringkat PhD…jadi memang rasa bangga dan akan lakukan yang terbaik” katanya yang juga bekas pemain tenis negara.

Bagi Mohamad Khairul Hafizi, 24, pula beliau berhasrat menjadi warga pendidik dalam bidang kejuruteraan selepas tamat pengajian di peringkat Sarjana nanti.

Beliau yang berasal daripada Kelantan turut berharap dapat menyumbang kembali kepada negara untuk mendidik generasi akan datang dalam meminati dan mempelajari bidang sains dan teknologi.


Saraswathy, Fuziah angkat sumpah Senator

KUALA LUMPUR, 10 Dis –  Naib Presiden PKR K. Saraswathy dan bekas Ketua Wanita PKR Fuziah Salleh mengangkat sumpah jawatan sebagai Ahli Dewan Negara bagi tempoh sepenggal berkuat kuasa hari ini.

Upacara mengangkat sumpah jawatan berkenaan berlangsung di hadapan Yang Dipertua Dewan Negara Tan Sri Dr Rais Yatim di Bangunan Parlimen di sini pada 9.04 pagi.

Saraswathy dan Fuziah adalah antara 27 timbalan menteri yang dilantik seperti diumumkan Perdana Menteri Datuk Seri Anwar Ibrahim semalam, masing-masing menggalas jawatan Timbalan Menteri Pembangunan Usahawan dan Koperasi, serta Timbalan Menteri Perdagangan Dalam Negeri dan Kos Sara Hidup.

Fuziah sebelum ini pernah memegang jawatan Timbalan Menteri di Jabatan Perdana Menteri (Hal Ehwal Agama) semasa pentadbiran kerajaan Pakatan Harapan (PH) pada 2018.

Semalam, Anwar mengumumkan pelantikan 27 timbalan menteri yang telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan dijadual mengangkat sumpah di Istana Negara 3 petang ini.

Sementara itu, Rais dalam ucapan aluan pelantikan kedua-dua senator berkenaan menasihatkan mereka supaya mengambil perhatian terhadap apa yang dilafazkan dalam sumpah setia iaitu kewajipan serta berusaha sedaya upaya dalam menjalankan tugas.

“Setelah kita melangkaui pintu dewan ini keluar, kebiasaannya ialah kita lupa atas apa yang dilafazkan itu. Seruan saya cuma pada pagi ini, seruan itu tetap berlegar dalam pemikiran dan menjalankan tugas sebagai seorang senator atau Ahli Dewan Negara di samping tugas-tugas rasmi dalam kerajaan.

“Jangan lupakan dewan ini terutama dalam menunaikan tanggungjawab hadir semasa menjawab soalan dan semasa diperlukan oleh dewan yang mulia ini. Selamat berkhidmat,” katanya.


Mahkamah arah ‘Dr Ganja’ bela diri atas 39 tuduhan kes dadah

Pesuruhjaya Kehakiman Julia Ibrahim membuat keputusan itu terhadap Kapten (B) Amiruddin @ Nadarajan Abdullah, 63, setelah mendapati pihak pendakwaan berjaya membuktikan kes prima facie terhadap semua pertuduhan itu.

Mengikut pertuduhan, Amiruddin didakwa atas 16 pertuduhan mengedar ganja dengan anggaran berat 77.48493 kilogram dan 14.647 liter, mengikut Seksyen 39B(1)(A) ADB yang boleh dihukum mengikut Seksyen 39B (2) akta sama, memperuntukkan hukuman mati, jika sabit kesalahan.

Dia juga dituduh atas 18 pertuduhan menanam pokok ganja mengikut Seksyen 6B(1)(a) yang memperuntukkan hukuman penjara seumur hidup dan sekurang-kurangnya enam kali sebatan.

Dia didakwa melakukan kesemua perbuatan itu di sebuah rumah di Kampung Delek Dalam, Klang pada 12.30 tengah hari, 26 Mei 2017.


Sultan Johor kurnia darjah tertinggi negeri kepada PM Singapura, isteri

JOHOR BAHRU, 6 Mei – Sultan Johor Sultan Ibrahim Almarhum Sultan Iskandar hari ini berkenan mengurniakan darjah kebesaran tertinggi Istana Johor kepada Perdana Menteri Singapura Lee Hsien Loong.

Menurut laman Facebook rasmi Sultan Johor, 70, Lee dikurniakan Darjah Mahkota Johor Yang Amat Mulia Pangkat Pertama Dato’ Sri Paduka Mahkota Johor (S.P.M.J) yang membawa gelaran Datuk.

Sultan Ibrahim turut berkenan mengurniakan Darjah Sultan Ibrahim Johor Yang Amat Disanjungi Pangkat Pertama Dato’ Sri Mulia Sultan Ibrahim Johor (S.M.I.J) kepada isteri Perdana Menteri Singapura Ho Ching yang baru bersara sebagai Ketua Pegawai Eksekutif Temasek Holdings yang membawa gelaran Datin Paduka.

Majlis pengurniaan itu diadakan dalam satu majlis penuh istiadat berlangsung di Istana Besar Johor turut disempurnakan oleh Permasuri Johor Raja Zarith Sofiah Almarhum Sultan Idris Shah, Tunku Mahkota Johor Tunku Ismail Sultan Ibrahim serta kerabat Diraja Johor yang lain.

Johor sebelum ini mengurniakan darjah kebesaran tertinggi kepada pemimpin Singapura sebagai mengukuhkan hubungan persahabatan antara Johor dan Singapura yang terjalin sekian lama.

Mereka termasuk mendiang bekas Perdana Menteri Lee Kuan Yew, yang menerima anugerah S.P.M.J pada 9 April 1984 sempena hari keputeraan Almarhum Sultan Iskandar ke-52.

Sementara itu, Sultan Ibrahim bertitah pengurniaan darjah kebesaran tertinggi kepada Lee terus mengukuhkan hubungan persahabatan erat Johor dan Singapura yang terjalin sekian lama.

“Hubungan Johor dan Singapura terjalin sekian lama dan pengurniaan darjah kebesaran tertinggi dari Istana Johor ini terus mengukuhkan hubungan dua hala.

“Saya juga menzahirkan ucapan terima kasih kepada Perdana Menteri Singapura diatas peranan beliau selama ini dalam terus mengeratkan hubungan Singapura dan Johor,” titah Sultan Johor.

Terdahulu, Lee dan delegasi tiba di Istana Besar menaiki kereta rasmi pada 9.30 pagi manakala Sultan Ibrahim tiba lima minit kemudian.


Pengarah KDNKA dahului penerima darjah, pingat polis daripada Agong

KUALA LUMPUR, 10 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan darjah Panglima Gagah Pasukan Polis (PGPP) kepada Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Seri Hazani Ghazali.

Istiadat Pengurniaan Darjah Kepahlawanan Pasukan Polis (DKPP) 2022 menyaksikan Hazani mendahului senarai 250 penerima pingat pada istiadat yang berlangsung di Balairong Seri Istana Negara.

Pada istiadat itu, Seri Paduka turut berkenan mengurniakan dua darjah PGPP iaitu kepada Pengarah Jabatan Siasatan Jenayah Komersial (JSJK) Bukit Aman Datuk Seri Mohd Kamarudin Md Din dan Pengarah Jabatan Siasatan dan Penguatkuasaan Trafik (JSPT) Bukit Aman Datuk Seri Mat Kasim Karim.

Pada istiadat itu, Seri Paduka berkenan mengurniakan Darjah Panglima Setia Pasukan Polis kepada 46 penerima, Pahlawan Pasukan Polis (62 penerima), Kesatria Pasukan Polis (lima penerima), Bentara Pasukan Polis (133 penerima) dan seorang penerima Pingat Keberanian Polis.

Penganugerahan Pingat DKPP diberikan kepada pegawai dan anggota lain-lain pangkat yang berkelayakan atas jasa dan pengorbanan yang dicurahkan dalam perkhidmatan Polis Diraja Malaysia.

Turut hadir, Timbalan Menteri Dalam Negeri Datuk Seri Dr Shamsul Anuar Nasarah, Ketua Polis Negara Tan Sri Acryl Sani Abdullah Sani dan Timbalan Ketua Polis Negara Tan Sri Razarudin Husain.


Kerajaan cadang tiga negara sebagai sumber baharu sertai sektor pengawal keselamatan – Hamzah

KUALA LUMPUR 25 Nov – Kerajaan sedang merancang untuk menjadikan Bangladesh, Indonesia dan Filipina sebagai negara sumber tenaga kerja bagi memenuhi kekosongan dalam sektor perkhidmatan pengawal keselamatan.

Menteri Dalam Negeri Datuk Seri Hamzah Zainudin berkata perkara itu akan dikaji secara terperinci terlebih dahulu sebelum sebarang keputusan dibuat, dan kementeriannya akan mengadakan perbincangan lanjut dengan pemegang taruh untuk memastikan tiada isu atau masalah timbul mengenainya nanti.

Katanya beliau akan membuat pengumuman muktamad selepas mengadakan perbincangan dengan pihak yang berkaitan, termasuk pemain industri serta agensi-agensi kerajaan yang terlibat seperti Kementerian Luar, Kementerian Pertahanan dan lain-lain lagi.

Beliau berkata ia bagi memastikan bahawa tiada masalah lain yang timbul apabila pekerja-pekerja luar ini mula diimport nanti, kerana mereka perlu dipastikan benar-benar bekerja dalam negara, dan bukannya menjadi ejen negara luar atau sebagainya.

“Ini kerana ia melibatkan soal keselamatan negara, pelbagai perkara boleh berlaku dan saya amat sensitif dengan isu ini,” katanya selepas merasmikan majlis perjumpaan Menteri Dalam Negeri bersama Industri Perkhidmatan Kawalan Keselamatan dan Agensi Persendirian di ibu negara hari ini.

Sementara itu Hamzah berkata 66 lesen syarikat kawalan keselamatan dibatalkan sejak tahun 2014 atas pelbagai alasan, termasuk sebab menggaji pekerja tanpa menjalankan tapisan keselamatan, salah guna senjata api dan menggajikan pendatang tanpa izin.

Sementara itu Hamzah berkata Kementerian Dalam Negeri akan menubuhkan Akademi Latihan Industri Keselamatan khusus bagi membolehkan syarikat-syarikat kawalan keselamatan melatih petugas keselamatan mereka dengan latihan asas, sebagaimana pihak berkuasa lain.

Menurutnya akademi berkenaan akan bekerjasama dengan agensi sedia ada bawah Kementerian Dalam Negeri antaranya Polis Diraja Malaysia, Jabatan Sukarelawan dan Jabatan Imigresen.- BERNAMA


Daging lembut & manis keunikan ‘Kacang Phool Hajijie’

BUKIT KATIL 2 Disember – Campuran kacang parang bersama daging cincang yang dimasak menggunakan rempah ratus menjadikan ‘Kacang Phool Hajijie’ lebih unik dan menarik.

Pengusahanya Khomini Terminzi Rahmat, 35, berkata sebut sahaja kacang pool sudah pasti ianya cukup sinonim sebagai makanan popular orang Johor, namun di Melaka dia mengambil pendekatan berbeza.

“Sepanjang tempoh itu saya habiskan masa di Johor mencari kedai menghidangkan kacang pool. Saya cari perbezaan dan buat perbandingan antara hidangan yang dijamah.

“Pada awalnya saya mencampurkan kuah sudah siap dimasak bersama daging cincang. Namun tiga tahun lalu saya buat kelainan iaitu dengan menabur daging cincang ini ke atas kuah kacang .

“Idea ini adalah hasil cadangan daripada pelanggan, mereka inginkan kelainan, ramai mahu  menikmati kemanisan serta kelembutan daging,” katanya ketika ditemui Melaka Hari Ini (MHI) di kedainya di Jalan Tun Kudu, Bukit Katil, di sini, Rabu lalu.

Malah dia juga mengambil keputusan berhenti daripada bekerja di sebuah syarikat kerana menganggap apa yang dilakukan ketika itu tidak kena dengan minatnya.

“Selain kuah, roti yang kita hidangkan juga tebal dan berbeza dengan kacang pool yang lain. Alhamdulillah sekarang kita sudah ada produk sendiri iaitu Kacang Phool Hajijie.  Terima kasih juga kepada ibu saya kerana berkongsi resepi hidangan ini,” katanya.


Kemiskinan tegar perlu dinoktahkan tahun ini – PM

NILAI, 24 Jun – Perdana Menteri Datuk Seri Anwar Ibrahim menegaskan bahawa jumlah kemiskinan tegar dalam negara perlu dinoktahkan tahun ini.

Beliau berkata sehubungan itu semua jentera kerajaan terutama Kementerian Kemajuan Desa dan Wilayah (KKDW) dan agensi di bawahnya perlu digerakkan segera ke arah memuktamadkannya.

“Tahun 2023 golongan ini (miskin tegar) kita mesti muktamadkan dan noktahkan jumlah kemiskinan, termasuk di Negeri Sembilan ini,” katanya ketika berucap pada majlis pelancaran Sentuhan Kasih Desa di sini hari ini.

Turut hadiri di majlis pagi ini ialah Timbalan Perdana Menteri merangkap Menteri KKDW Datuk Seri Dr Ahmad Zahid Hamidi, Menteri Besar Datuk Seri Aminuddin Harun dan Menteri Pertahanan Datuk Seri Mohamad Hasan.

Beliau berkata KKDW juga merupakan kementerian strategik yang berupaya menyantuni rakyat yang majoritinya orang Melayu untuk dibantu selain kelompok kecil termasuk Cina, India, Orang Asli dan pedalaman Sabah serta Sarawak.

Perdana Menteri berkata keseluruhan kementerian juga tidak hanya perlu membincangkan projek-projek besar dan mega, sebaliknya perlu berusaha membantu golongan terbabit keluar dari belenggu kemiskinan.

“Kita tidak hanya bincang tentang high speed railway, Projek Laluan Rel Pantai Timur (ECRL), bangunan berkembar, Putrajaya dan sebagainya tetapi yang miskin nak beli susu anak tak cukup, nak beli pakaian sekolah pun tak cukup, jadi itu kita perlu beri keutamaan.

“Saya tidak fikir ini salah kalau semua jentera dapat ditumpukan, ini sebabnya kita mahu rakyat melihat sendiri apa yang dilakukan kerajaan termasuk kerajaan Negeri Sembilan, mengetahui program-program, dan bukan guna ruang politik untuk serang orang lain,” katanya.

Sementara itu beliau sekali lagi mengulangi bahawa semua tandas sekolah di seluruh negara perlu disegerakan baikpulihnya pada tahun ini, sekali gus memberikan keselesaan untuk golongan pelajar yang merupakan nadi kepada negara.

“Kalau bercakap pasal ekonomi hebat, gaji menteri-menteri, gaji duta-duta khas semua tinggi, tapi tandas sekolah tak dapat dibaiki, sebab itu saya kata mesti selesaikan tahun ini untuk anak-anak kita,” katanya.


Kesilapan beri subsidi kepada golongan kaya perlu diperbetulkan

Beliau dalam sidang media selepas melancarkan Dokumen Piawaian Pelaburan Mampan (SIS) di Kementerian Kewangan di sini hari ini berkata kerajaan sekarang sedang membetulkan kesilapan tersebut supaya adil terhadap rakyat terutamanya golongan B40.

“Negara manakah di dalam dunia ini yang memberi subsidi kepada orang kaya berbanding beri subsidi kepada orang miskin? Tiada, hanya Malaysia, jadi dasar subsidi Malaysia itu silap,” katanya.

Perdana Menteri Datuk Seri Anwar Ibrahim sebelum ini berkata golongan berpendapatan tinggi T20 tidak akan akan menerima manfaat subsidi bagi penggunaan elektrik serta bantuan kewangan haji.

“Semalam, jawapan Menteri Sumber Asli, Alam Sekitar dan Perubahan Iklim Nik Nazmi Nik Ahmad di Dewan Rakyat bahawa penjimatan subsidi elektrik yang dilakukan secara bersasar dari 1 Jan hingga Jun adalah RM5.6 bilion. Dengan sebanyak itu bermacam perkara kita boleh laksanakan untuk rakyat,” kata Ahmad. – BERNAMA


PMB Tijari sasar salur pembiayaan RM150 juta untuk 150 usahawan tahun ini

KUALA LUMPUR 5 Mac. – PMB Tijari Bhd, anak syarikat Pelaburan Mara Bhd (PMB), menyasarkan untuk menyalurkan pembiayaan sebanyak RM150 juta bagi membantu sehingga 150 usahawan berpotensi pada tahun ini berbanding RM210 juta pada 2020.

Pemangku Ketua Pegawai Eksekutif PMB Tijari Bhd, Norati Ibrahim berkata pengurangan sasaran itu disebabkan ramai usahawan mengalami kekurangan projek serta yang tertangguh akibat pandemik COVID-19 pada tahun lepas.

“Pandemik itu menyebabkan (jumlah) projek-projek dikeluarkan telah berkurangan dan tertangguh dan akibatnya kita hanya dapat membantu sedikit usahawan pada tahun lepas.

“Oleh kerana 2021 adalah (tempoh) pasca pandemik, kita terpaksa kurangkan sedikit sasaran pembiayaan iaitu RM150 juta merangkumi 100 hingga 150 usahawan,” katanya pada majlis menandatangani surat tawaran pembiayaan tersebut yang membabitkan lima usahawan di sini, pada Jumaat.

Bagi tempoh September 2014 sehingga kini, PMB Tijari telah membiayai hampir 210 usahawan daripada pelbagai sektor yang melibatkan pembiayaan hampir RM300 juta dengan had maksimum pembiayaan adalah RM5 juta.

Menurut Norati, sejak Januari 2021, PMB Tijari sudah meluluskan pembiayaan sebanyak RM40 juta kepada 12 usahawan, termasuk lima usahawan tersebut dengan nilai RM18 juta.

“Semua syarikat hari ini adalah penerima pembiayaan pertama kali. Ini sejajar dengan matlamat kita untuk membantu usahawan berpotensi mendapat pembiayaan kewangan menerusi produk-produk pembiayaan yang ditawarkan,” katanya.

Beliau berkata, PMB Tijari menyasarkan syarikat yang mempunyai kepakaran, pengalaman dan kebolehan namun tidak berupaya memperolehi pinjaman daripada pihak bank atau insitusi kewangan lain.

Sementara itu, Pengerusi Majlis Amanah Rakyat (MARA) Datuk Azizah Mohd Dun menyifatkan bantuan pembiayaan untuk lima usahawan tersebut sebagai tanda sokongan kepada yang lain bagi mendapatkan kemudahan berkenaan.

“Saya berharap PMB Tijari dapat membantu lebih ramai usahawan. Ini kerana kita ingin melihat lebih ramai usahawan dapat bangkit di masa depan dalam membantu memajukan ekonomi negara serta dapat menyediakan peluang pekerjaan,” katanya.


Pelapis, pewaris seni budaya dalam pembikinan

AYER KEROH 24 Disember – Kem Kesenian Kanak-Kanak Kebangsaan 2022 mampu melahirkan pelapis seni budaya dan menyemarakkan industri seni budaya agar terus berdaya saing pada masa akan datang.

Timbalan Ketua Pengarah Kebudayaan dan Kesenian Negara (JKKN) Rosnan Nordin berkata, program tersebut menghimpunkan seramai 320 remaja berusia 10 hingga 17 tahun yang berbakat cemerlang dalam bidang tari, teater, muzik dan permainan tradisional.

“Menerusi program ini juga kita dapat hidupkan kembali tarian istana yang semakin pupus, tarian yang dialun dengan rentak gamelan ini kita ajar pada peserta, sekali gus dapat memelihara tarian ini.

“Insya-Allah, tarian ini kita akan ajar di setiap negeri sebagai usaha memelihara tarian istana ini. Begitu juga muzik, kita gabungkan cak lempong dan gamelan pada satu masa.

Beliau berkata demikian pada sidang media selepas Konsert Apresiasi Kem Kesenian Kanak-Kanak Kebangsaan 2022 di Panggung Seri, Jabatan Kebudayaan dan Kesenian Negara (JKKN) Melaka di sini, malam tadi.

Konsert itu turut dihadiri Yang di-Pertua Negeri, Tun Seri Setia Mohd Ali Mohd Rustam dan isteri Toh Puan Datuk Wira Asmah Abdul Rahman.

Dalam pada itu, Rosnan berkata kesemua pelajar yang mngikuti kem terbabit akan dipantau oleh pegawai-pegawai kebudayaan di setiap negeri selama setahun untuk melihat perkembangan bakat mereka.

“Program akan bermula dari Januari hingga Disember, dan pada Disember ini kita adakan pada masa cuti skolah, sama juga pada tahun mendatang,” katanya.


COVID: 223 kes baharu kategori tiga hingga lima – KP Kesihatan

KUALA LUMPUR, 10 Mac – Sebanyak 223 daripada 30,246 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 30,023 kes lagi terdiri daripada kategori satu dan dua, sekali gus menjadikan kumulatif kes positif COVID-19 negara berjumlah 3,711,199.

“Sementara itu, 26,653 kes sembuh dilaporkan semalam menjadikan kumulatif kes sembuh sebanyak 3,367,542,” katanya dalam kenyataan mengenai situasi semasa jangkitan COVID-19 negara hari ini.

Dr Noor Hisham berkata daripada 223 kes COVID-19 kategori tiga hingga lima itu, 58 kes melibatkan individu tidak divaksinasi atau belum lengkap divaksinasi, manakala 107 kes telah menerima dua dos vaksin COVID-19 tetapi belum menerima dos penggalak.

“Sebanyak 58 kes pula telah menerima dos penggalak manakala 120 kes berumur 60 tahun dan ke atas serta 53 kes mempunyai komorbid,” katanya.

Dr Noor Hisham memaklumkan sebanyak 1,929 kes COVID-19 dimasukkan ke hospital semalam, melibatkan 734 kes kategori tiga hingga lima dan 1,195 kes kategori satu dan dua.

Beliau berkata sebanyak 388 kes memerlukan rawatan di Unit Rawatan Rapi (ICU) dan 225 kes memerlukan bantuan pernafasan, sekali gus menjadikan kadar penggunaan alat itu kini 25 peratus.

Mengenai penggunaan katil kes kritikal atau ICU, Dr Noor Hisham memaklumkan tujuh negeri menunjukkan pengisian 50 peratus atau lebih, iaitu Kelantan (79 peratus); Kuala Lumpur (73 peratus); Johor (68 peratus); Putrajaya (67 peratus); Selangor (66 peratus); serta Pulau Pinang dan Perak masing-masing 51 peratus.

Beliau berkata nilai kadar kebolehjangkitan (Rt) COVID-19 negara kini ialah 1.06 dan antara negeri yang mencatat Rt tertinggi ialah Sarawak dengan 1.36 diikuti Kuala Lumpur (1.19), Terengganu (1.16), Perak (1.14) dan Negeri Sembilan (1.07).- BERNAMA


KPM tambah slot TV Pendidikan menerusi program [email protected]

KUALA LUMPUR, 27 Jan. – Bermula hari ini, Kementerian Pendidikan (KPM) akan menambah slot program TV Pendidikan dalam program [email protected], khusus untuk calon peperiksaan Sijil Pelajaran Malaysia (SPM) tahun 2020 yang akan menduduki peperiksaan, mulai 22 Februari ini.

KPM dalam satu kenyataan memaklumkan slot tambahan itu membabitkan sesi selama dua jam pada hari Isnin hingga Jumaat bermula dari 3 hingga 5 petang di saluran NTV7.

“KPM juga menambah lima jam waktu siaran di saluran yang sama pada hari Sabtu dan Ahad bermula dari 9 pagi hingga 12 tengah hari dan 3 petang hingga 5 petang,” menurut KPM.

Penambahan slot ini menjadikan keseluruhan waktu siaran TV Pendidikan sebanyak 11 jam setiap hari yang disiarkan di saluran TV Okey, Astro Tutor TV dan [email protected].

KPM turut melahirkan keyakinan program TV Pendidikan yang disediakan itu dapat dimanfaatkan oleh pelajar, guru dan ibu bapa sebagai antara kaedah Pengajaran dan Pembelajaran di Rumah (PdPR) yang berkesan.

Jadual rancangan boleh didapati dengan melayari portal rasmi KPM di www.moe.gov.my atau di media sosial rasmi KPM iaitu Facebook, Instagram dan Twitter @KemPendidikan.


MPHTJ sedia kongsi idea bangunkan Leypark Station

AYER KEROH 3 Feb- Majlis Perbandaran Hang Tuah Jaya (MPHTJ) sedia berkongsi idea dengan mana-mana Ahli Dewan Undangan Negeri (ADUN) bercadang untuk membangunkan lokasi tarikan ramai berkonsepkan Leypark Station di kawasan mereka.

Yang Dipertua MPHTJ, Datuk Shadan Othman lokasi tarikan seperti Leypark Station dibangunkan bertujuan bagi menempatkan penjaja kecil terkesan akibat pandemik COVID-19.

Katanya, persekitaran yang meriah dan persembahan menarik diatur mampu menarik lebih ramai jumlah pengunjung, sekali gus membantu meningkatkan lagi pendapatan penjaja.

“Ekonomi negeri juga berkembang, kalau ada tempat tempat lain nak buka, InsyAllah, MPHTJ boleh bagi khidmat nasihat dan cadangan lokasi sesuai untuk bangunkan pusat penjaja dengan konsep sama seperti LeyPark Station.

“Sekarang kita sudah beralih ke fasa endamik, mereka (penjaja) ini perlukan punca pencarian dan kita sediakan tapak sesuai lengkap dengan infrastruktur cukup di satu kawasan, kita ada tandas awam, kita ada lampu hiasan,” katanya.


24 mahasiswa UTeM ditauliahkan Leftenan Muda

DURIAN TUNGGAL 24 Nov – Seramai 24 mahasiswa Universiti Teknikal Malaysia Melaka (UTeM) menerima pentauliahan Leftenan Muda (PA) di Majlis Pentauliahan Kor Siswa Siswi Pertahanan Awam (Kor SISPA) Peringkat Kebangsaan Kali ke-12 tahun 2021, baru-baru ini.

Pada majlis itu, Muhammad Hakimi Mohamad Zafridin,25, graduan Ijazah Sarjana Muda Kejuruteraan Pembuatan dengan Kepujian dari Fakulti Kejuruteraan Pembuatan (FKP) dianugerahkan Pegawai Kadet Kor SISPA Terbaik UTeM 2021.

Muhammad Hakimi merupakan Presiden Kor SISPA UTeM bagi sesi 2018/2019 banyak melibatkan diri dengan aktiviti-aktiviti anjuran Angkatan Pertahanan Awam Malaysia di peringkat universiti dan negeri Melaka.

Beliau pernah menyertai anggota sukarelawan Pertahanan Awam di Pusat Kawalan Operasi Daerah Melaka Tengah dan pernah bertugas di Pusat Pemindahan Sementara banjir di Melaka, baru-baru ini.

Timbalan Naib Canselor (Akademik dan Antarabangsa) merangkap Komandan Kor SISPA UTeM, Penolong Persuruhjaya Kehormat Pertahanan Awam, Prof Dr Zulkifilie Ibrahim berkata, keterlibatan diri dalam KOR SISPA salah satu platform tepat dan membuahkan hasil yang cukup membanggakan.

“Ini termasuklah melalui sokongan pelbagai pihak menerusi program berbentuk khidmat komuniti, kemasyarakatan, badan beruniform dan sebagainya,” katanya pada majlis tersebut yang diadakan secara dalam talian baru-baru ini.

Majlis itu dirasmikan Timbalan Menteri di Jabatan Perdana Menteri (Tugas-tugas Khas), Datuk Mastura Tan Sri Mohd Yazid mewakili Menteri di Jabatan Perdana Menteri (Tugas-tugas Khas) Datuk Dr Abd Latiff Ahmad.

Pada masa sama Zulkifilie turut mengucapkan tahniah buat 23 lagi mahasiswa UTeM yang berjaya menamatkan dan ditauliahkan sebagai Leftnenan Muda Pertahanan Awam.

Majlis tersebut diadakan secara dalam talian di institut pengajian tinggi (IPT) masing-masing atau gabungan antara IPT dengan kapasiti minimum mengikut prosedur operasi standard (SOP) ditetapkan Majlis Keselamatan Negara (MKN).

Turut hadir, Ketua Pesuruhjaya APM Malaysia, Kpj. (PA) Datuk Roslan Wahab, Pengarah Bahagian Pengurusan Angkatan Ibu Pejabat Pertahanan Awam, Ppj. (PA) Ghazali Abd Rahman dan lain-lain kenamaan.

Majlis anjuran Universiti Malaysia Pahang (UMP) ini mendapat kerjasama Angkatan Pertahanan Awam Malaysia (APM) dan Kementerian Pengajian Tinggi (KPT) sekali gus menganugerahkan 870 Pegawai Kadet KOR SISPA daripada 24 IPT dan satu Institusi Pendidikan Guru (IPG).


Melaka mohon tambah 52 JPKK – KM

SERI NEGERI 19 Ogos – Kerajaan negeri memohon pertambahan 52 Jawatankuasa Pembangunan dan Keselamatan Kampung (JPKK) bagi membantu melancarkan tadbir urus di peringkat komuniti.

Ketua Menteri Datuk Seri Utama Sulaiman Md Ali berkata, permohonan itu telah dihantar kepada Kementerian Pembangunan Luar Bandar (KPLB) untuk dipertimbangkan.

Katanya, pertambahan itu penting memandangkan terdapat JPKK di negeri ini yang terpaksa berkhidmat di kawasan yang mempunyai kepadatan penduduk tinggi sehingga melebihi 300 buah rumah dan mencapai 1,300 penduduk di satu-satu kawasan.

“Setakat ini terdapat 316 JPKK di Melaka dan jumlah itu lebih rendah berbanding sebelum ini memandangkan terdapat JPKK yang telah dibatalkan oleh kepimpinan terdahulu.

“Kita percaya dengan adanya pertambahan JPKK baharu ini, ia secara tidak langsung dapat membantu pihak Japerun untuk memberi khidmat lebih efektif dan efisien kepada masyarakat setempat,” katanya.

Beliau berkata demikian pada sidang media selepas Majlis Penyampaian Watikah JPKK Negeri Melaka Tahun 2022 di Auditorium Seri Negeri, hari ini.

Hadir sama Menteri Pembangunan Luar Bandar Datuk Seri Mahdzir Khalid; Setiausaha Kerajaan Negeri Datuk Zaidi Johari; Speaker Dewan Undangan Negeri Datuk Wira Ibrahim Durum dan Exco Kanan Pelaburan, Pembangunan Usahawan dan Koperasi negeri Datuk Seri Ab Rauf Yusoh.

Hadir sama, Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Exco Pelancongan, Warisan dan Kebudayaan negeri Datuk Muhammad Jailani Khamis; Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman serta Exco Perumahan, Kerajaan Tempatan dan Alam Sekitar negeri Datuk Zaidi Attan.

Turut hadir Exco Kesihatan dan Anti Dadah negeri Dr Muhamad Akmal Saleh; Exco Pendidikan dan Teknologi negeri Datuk Rais Yasin; Exco Pembangunan Belia, Sukan dan Badan Bukan Kerajaan (NGO) negeri VP Shanmugam dan barisan Ahli Dewan Undangan Negeri (Adun).

Dalam pada itu, Sulaiman turut meminta semua JPKK yang dilantik di negeri ini menerapkan sikap kepimpinan terbaik dalam mencapai aspirasi kerajaan mewujudkan Kampung Sejahtera.

Setiap kepimpinan, katanya, perlu mengumpulkan data-data penting mengenai penduduk di kawasan itu selain perlu menjadi lebih kreatif dalam menganjurkan program di kampung-kampung.

“Alhamdulillah, di bawah pentadbiran terbaharu ini saya melihat semua JPKK memainkan peranan dan sentiasa bergerak dalam menganjurkan pelbagai program bersama masyarakat setempat,” katanya.


Dr Md Amin naib canselor UPSI baharu

PUTRAJAYA 23 Jun -Kementerian Pengajian Tinggi (KPT) hari ini mengumumkan Prof Datuk Dr Md Amin Md Taff dilantik sebagai Naib Canselor Universiti Pendidikan Sultan Idris (UPSI) yang baharu bagi tempoh tiga tahun berkuat kuasa esok hingga 23 Jun 2024.

Md Amin, 50, yang sebelum ini merupakan Timbalan Naib Canselor (Hal Ehwal Pelajar dan Alumni) UPSI sejak 2017, menggantikan Prof Datuk Dr Mohammad Shatar Sabran yang telah dilantik sebagai Ketua Pegawai Eksekutif Agensi Kelayakan Malaysia (MQA) pada 7 Februari lalu.

“Kementerian percaya dengan pelantikan ini, beliau mampu menyumbang dan membawa UPSI ke arah pencapaian kemajuan akademik dan organisasi yang lebih cemerlang selaras dengan hasrat kerajaan untuk menjadikan Malaysia sebagai pusat kecemerlangan pendidikan serantau dan antarabangsa,” menurut KPT.

Md Amin berkelulusan Ijazah Sarjana Muda Pendidikan Sains Sukan (Rekreasi) daripada UPSI pada 2000, Ijazah Sarjana Sains Sukan (Pendidikan Fizikal) daripada University of Otago, New Zealand pada 2004.

Menurut KPT Md Amin berpengalaman luas dalam bidang pendidikan, pengurusan dan juga konsultasi serta telah menerbitkan lebih 120 buah buku, artikel jurnal, prosiding, kertas polisi, laporan jemaah menteri dan artikel akhbar.

“Beliau telah menyumbang kepakaran dan juga memaparkan kredibiliti kepimpinan melalui lantikan sebagai pakar rujuk dan ahli panel kesepakaran oleh pelbagai agensi termasuk lantikan oleh jemaah menteri sebagai Pengerusi Jawatankuasa Siasatan Insiden Bomba Lemas,” kata KPT.

Di peringkat antarabangsa, beliau pernah diberikan tanggungjawab sebagai Pengarah Pejabat Education Malaysia Washington DC, Amerika Syarikat, yang merupakan pejabat Education Malaysia terbesar di dunia.

Antaranya muncul juara sukan kayak kebangsaan dan antarabangsa dari 1993 hingga 2004, mengilhamkan dan menganjurkan pelbagai kejohanan sukan kayak dan rekreasi, menubuhkan Bandar Sukan UPSI , Taman Kembara UPSI serta menerbitkan Kurikulum Pendidikan Kanu Kebangsaan yang diguna pakai di seluruh Malaysia.

Md Amin juga pernah menjawat jawatan Setiausaha Agung Persekutuan Kanu ASEAN, menubuhkan Rangkaian Rekreasi Luar Asia Pasifik dan terlibat aktif dalam penganjuran Persidangan Pendidikan Antarabangsa Washington dan Persidangan NAFSA.


Lelaki warga Bangladesh pasang Jalur Gemilang terbalik ditahan

SHAH ALAM, 27 November – Polis telah menahan seorang lelaki warga Bangladesh di  Klang semalam selepas dipercayai memasang Jalur Gemilang secara terbalik di luar rumahnya.

Ketua Polis Daerah Klang Utara ACP S. Vijaya Rao berkata pihaknya menerima laporan mengenai perbuatan suspek berusia 30-an itu pada kira-kira 12.40 tengah hari.

Beliau berkata pengerusi komuniti penduduk telah cuba menasihati suspek namun dia bertindak melawan dan membuat provokasi selain enggan membetulkan kedudukan bendera itu.

“Bertindak atas maklumat, sepasukan pegawai dan anggota polis dari Ibu Pejabat Polis Daerah Klang Utara menangkap suspek yang bekerja sebagai operator pengeluaran di sebuah kilang plastik sekitar Klang,” menurutnya dalam kenyataan hari ini.

Vijaya Rao berkata suspek direman tiga hari dan disiasat mengikut Seksyen 504 Kanun Keseksaan, Seksyen 14 Akta Kesalahan Kecil 1955 serta Seksyen 233 Akta Komunikasi dan Multimedia Malaysia 1998.

“Pihak polis menasihati orang ramai supaya sentiasa menjaga kedaulatan dan keamanan negara… tindakan tegas akan diambil mengikut undang-undang sedia ada jika masih ada yang dikesan melakukan perbuatan sebegini,” katanya.


Sesi persekolahan bersemuka: Terengganu, Kelantan, Langkawi mula hari ini, Melaka bermula esok

KUALA LUMPUR 3 Okt – Sesi persekolahan secara bersemuka bermula di Terengganu, Kelantan dan Langkawi hari ini, selepas kira-kira enam bulan sekolah di seluruh negara ditutup berikutan penularan COVID-19.

Di Terengganu yang berada di Fasa Tiga Pelan Pemulihan Negara (PPN) dan Langkawi di bawah gelembung pelancongan dengan mengikut ketetapan Fasa 4 PPN, pembukaan sekolah di kedua-dua lokasi itu melibatkan masing-masing 35,438 dan 2,159 pelajar dan murid.

Ini termasuk calon Sijil Pelajaran Malaysia (SPM) dan Sijil Tinggi Persekolahan Malaysia (STPM), murid berkeperluan khas (MBK) atau Program Pendidikan Khas Integrasi (PPKI) dan murid prasekolah.

Sementara di Kelantan yang berada di Fasa 2 PPN, hanya calon STPM semester dua, murid berkeperluan khas di Sekolah Kebangsaan Pendidikan Khas (SKPK) dan murid PPKI yang akan hadir ke sekolah.

Esok pula, sesi persekolahan secara bersemuka akan bermula di Melaka, Pahang, Selangor, Putrajaya, Kuala Lumpur, Negeri Sembilan, Pulau Pinang, Perak, Sabah, Perlis, Sarawak dan Labuan dengan kehadiran pelajar mengikut Fasa PPN negeri masing-masing.

Pengoperasian semula sekolah di Langkawi melibatkan 25 sekolah rendah dengan 853 murid termasuk enam sekolah bagi Program Pendidikan Khas Integrasi (PPKI) serta 19 prasekolah di sekolah berkenaan.

Baki 13 sekolah menengah dengan 1,306 pelajar di pulau itu yang dibuka hari ini, juga termasuk lima sekolah bagi PPKI (140 pelajar), dua sekolah untuk Tingkatan Enam semester dua (138 pelajar) dan enam sekolah dengan sistem penggiliran untuk Tingkatan Lima melibatkan 1,028 pelajar.

Pembukaan semula sekolah di Terengganu pula melibatkan 17,193 calon SPM, 4,873 calon STPM dengan 2,166 daripadanya pelajar Semester Dua dan 2,707 lagi pelajar Semester Satu.

Selain itu, seramai 2,566 murid berkeperluan khas (MBK) atau PPKI dan 10,806 murid prasekolah turut terlibat dengan pengoperasian semula sekolah di negeri tersebut.


Vaksin: Perjanjian Malaysia-China pemangkin perluasan kerjasama dua negara – Agong

Seri Paduka Baginda mengalu-alukan komitmen yang telah diberikan Kerajaan China kepada Malaysia, untuk disenaraikan sebagai negara penerima utama vaksin COVID-19 yang sedang dibangunkan oleh negara itu.

“Seri Paduka Baginda turut menzahirkan harapan agar keakraban, kerjasama dua hala di pelbagai sektor dan hubungan diplomatik di antara Malaysia dan China yang terjalin sejak 1974 ini dapat diperkukuh dan dipertingkat lagi demi kepentingan dan kesejahteraan ekonomi bersama,” kata Datuk Pengelola Bijaya Diraja Istana Negara Datuk Ahmad Fadil Shamsuddin dalam satu kenyataan hari ini.

Terdahulu, Seri Paduka berkenan menerima menghadap Duta Besar China ke Malaysia Bai Tian di Istana Negara bagi majlis perpisahan duta tersebut.

Komitmen China kepada Malaysia untuk disenaraikan sebagai penerima utama vaksin itu hasil persetujuan dicapai Menteri Luar Datuk Seri Hishammuddin Hussein dan rakan sejawatnya Wang Yi dalam perjumpaan yang telah diadakan pada 13 Okt lepas. Pemeteraian perjanjian secara maya membabitkan Menteri Sains, Teknologi dan Inovasi Khairy Jamaluddin dan rakan sejawatnya Wang Zhigang berlangsung pada 18 Nov.

Seri Paduka Baginda menzahirkan rasa sukacita kerana kedua-dua negara masih mencatatkan pertumbuhan positif dari aspek jumlah perdagangan walaupun perdagangan di peringkat global terkesan akibat ancaman wabak COVID19.

Sementara itu, Ahmad Fadil berkata Al-Sultan Abdullah turut menzahirkan penghargaan kepada Bai Tian sepanjang perkhidmatan selama tiga tahun di Malaysia, khususnya dalam memperkukuhkan hubungan dan kerjasama dua hala di antara kedua-dua negara ke tahap yang lebih komprehensif.

“Seri Paduka Baginda turut merakamkan setinggi-tinggi penghargaan kepada Bai Tian atas usaha beliau dan khususnya kepada Presiden China Xi Jinping di atas bantuan dan sumbangan berterusan yang telah dihulurkan kepada Malaysia sejak mula menghadapi penularan COVID-19 awal tahun ini,” katanya.

Bai Tian secara rasmi mula berkhidmat sebagai Duta Besar China ke Malaysia pada 28 Nov 2017 dan bakal menamatkan penempatannya di negara ini pada 27 Nov 2020.


‘Gelanggang berkecuali demi kebaikan bersama’

KRUBONG 3 Okt. – Melaka United merakamkan setinggi penghargaan kepada pentadbir Liga Malaysia, Malaysian Football League (MFL) yang memberi lampu hijau untuk mengubah lokasi perlawanan Liga Super menentang Kedah di stadium berkecuali meskipun menghantar permohonan pada saat-saat akhir.

Pengurus Pasukannya Muhammad Akram Abdullah, ucapan terima kasih juga perlu diberikan kepada pasukan Kedah yang begitu memahami dan sudi mencapai kata sepakat untuk aksi tersebut.

Menurutnya, perubahan lokasi stadium berkecuali adalah keputusan terbaik demi kebaikan kedua-dua pasukan memandangkan pandemik COVID-19 di negara ini menunjukkan peningkatan ketara sejak akhir-akhir ini.

“Bagi pihak Melaka United, kami ingin mengucapkan setinggi-tinggi penghargaan terima kasih kepada pasukan Kedah kerana memahami situasi terkini Pandemik COVID-19 dengan mencapai kata sepakat untuk beraksi Kuala Lumpur bagi perlawanan ke-10 Liga Super 2020 menentang Melaka United pada Isnin ini (5 Oktober 2020).

“Kami juga ingin menzahirkan rasa berbesar hati kami apabila pemimpin kedua-dua negeri iaitu Ketua Menteri Melaka Datuk Seri Utama Haji Sulaiman Md Ali dan Menteri Besar Kedah Muhammad Sanusi Md Noor yang prihatin dengan situasi semasa COVID-19 ketika ini dengan telah mencapai kata sepakat untuk perlawanan ini dipinda ke gelanggang berkecuali demi kebaikan bersama.

“Diharapkan keselamatan dan kesihatan  para pemain dan pegawai kedua-dua pasukan akan lebih terjamin dengan keputusan ini dan kedua-dua pasukan bakal memberikan persembahan terbaik pada perlawanan berkenaan,” katanya ketika dihubungi Melaka Hari Ini.

Terdahulu, MFL mengumumkan aksi membabitkan Kedah dan Melaka United yang sepatutnya berlangsung di Stadium Darul Aman, Alor Setar, esok ditunda ke hari Isnin.

Kedua-dua pasukan juga terpaksa beraksi di stadium berkecuali iaitu di Stadium Cheras ekoran kes positif COVID-19 di Kedah kini berada di tahap membimbangkan.


Kes basikal lajak: Pengurusan kes bagi rayuan kerani ditetapkan 13 Oktober

Peguam Harvinderjit Singh, seorang daripada peguam yang mewakili Sam, apabila dihubungi berkata tarikh baharu itu ditetapkan selepas pengurusan kes di hadapan Timbalan Pendaftar Mahkamah Rayuan Norkamilah Aziz hari ini.

Pada 28 Okt 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Feb 2017.

Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Pada 2019, Hakim Mahkamah Tinggi Dr Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan tersebut.

Majistret Siti Hajar Ali yang mendengar kes itu pada 2019, sekali lagi melepas dan membebaskan Sam di akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.

Pada 13 April tahun ini, Hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.

Mahkamah Rayuan juga membenarkan permohonan Sam untuk menangguhkan pelaksanaan hukuman dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya.


Undi18 dilaksana mulai Jan 2022 – PM Ismail Sabri

KUALA LUMPUR 30 Okt – Perdana Menteri Datuk Seri Ismail Sabri Yaakob berkata Undi18 akan dilaksanakan bermula 1 Jan tahun hadapan sepertimana diputuskan Mahkamah Tinggi Kuching, Sarawak sebelum ini.

Beliau berkata Kabinet telah membuat keputusan untuk tidak merayu keputusan berkenaan walaupun sebelum ini pihak Suruhanjaya Pilihan Raya dalam satu kenyataan memaklumkan bahawa persediaan ke arah pelaksanaannya hanya boleh dibuat menjelang Sept tahun hadapan.

“Bila mahkamah buat keputusan, kerajaan boleh merayu keputusan ini, tetapi bagi menghargai dan menghormati anak-anak muda, Kabinet telah putuskan kita tidak akan merayu keputusan dibuat Mahkamah Sarawak.

“Tidak merayu bermakna keputusan kekal, bermakna tarikh akhir 31 Dis (Untuk laksanakan Undi18), dan 1 Jan bermulalah pendaftaran automatik untuk pengundi 18 tahun,” katanya ketika berucap pada Majlis Sambutan Hari Belia Negara peringkat Kebangsaan, di sini, hari ini.


Inovasi dan inisiatif guru diberi perhatian KPM

BACHOK, 15 Mei – Kementerian Pendidikan (KPM) akan memberi perhatian terhadap segala pendekatan inovasi dan inisiatif yang dihasilkan para guru supaya ia tidak hanya kekal di sekolah mereka, sebaliknya diperluaskan ke sekolah lain.

Menteri Kanan Pendidikan Datuk Dr Radzi Jidin berkata ini kerana terdapat inovasi yang dilakukan guru-guru ini boleh digunakan secara meluas kerana kosnya tidak tinggi selain mengambil masa cepat dan pendekatan yang mudah.

“Saya telah maklumkan kepada Ketua Pengarah Pendidikan Datuk Nor Zamani Abdol Hamid mengenai perkara ini dan apakah inisiatif serta ikhtiar yang boleh dilakukan supaya ia dapat dikembangkan ke sekolah lain pula,” katanya.

Beliau berkata demikian ketika berucap pada Majlis Perasmian Apresiasi Festival Guru Malaysia di Universiti Malaysia Kelantan (UMK) di sini hari ini, yang turut dihadiri Pengerusi Yayasan Guru Malaysia Berhad, Aminudin Adam.

Mengulas lanjut, Radzi berkata sudah tiba masanya untuk membuat perubahan terhadap struktur pendidikan negara ini supaya mampu bersaing dengan negara luar.

“Dunia berubah tetapi jika kita masih lagi dengan pendekatan lama, kita akan terus ketinggalan kerana dalam konteks pendidikan, kita bukan sahaja bersaing dengan jiran, Pejabat Pendidikan Daerah, Jabatan Pendidikan Negeri tetapi kita bersaing di peringkat dunia,” katanya.

Pada majlis itu, Radzi turut menyampaikan anugerah kepada 27 guru daripada pelbagai kategori seperti Anugerah Ikon, Anugerah Cikgu Juara Digital, Anugerah Guru Cemerlang, Anugerah Guru Inovatif dan  Anugerah Khas Pendidikan.


Malaysia-Vietnam akan meterai MoU berkaitan keselamatan perairan, tahun ini

KUALA TERENGGANU 5 April. – Malaysia akan menandatangani perjanjian persefahaman (MoU) dengan Vietnam pada tahun ini, bagi memperkukuhkan kerjasama dalam bidang keselamatan perairan termasuk mengatasi masalah pencerobohan nelayan negara itu, terutama di perairan Pantai Timur.

Ketua Pengarah Agensi Penguatkuasaan Maritim Malaysia (APMM) Datuk Mohd Zubil Mat Som berkata, draf MoU itu kini di peringkat akhir penyediaan dan akan diserahkan kepada Jabatan Peguam Negara untuk disemak.

“Kedua-dua pihak iaitu APMM dan ‘Vietnam Coast Guard’ bersetuju untuk menandatangani MoU tersebut yang melibatkan kerjasama pelbagai bidang termasuk penguatkuasaan dan operasi Carilamat.

“Bila kita ada kerjasama ini, saya yakin masalah pencerobohan nelayan Vietnam ke perairan negara terutama di negeri Pantai Timur akan dapat diatasi melalui perkongsian maklumat.
“Contohnya, bila kita tahu bot nelayan mereka (Vietnam) memasuki perairan negara, kita boleh kongsi maklumat melalui AIS (Sistem Pengenalan Automatik) dan mereka boleh menjalankan siasatan lanjut,” katanya.

Beliau berkata demikian kepada pemberita selepas melakukan lawatan kerja ke Ibu Pejabat Maritim Terengganu di sini hari ini yang turut dihadiri Pengarah APMM Terengganu Kapten Maritim Muhammad Suffi Mohd Ramli.

Katanya, sejak April 2019 hingga kini seramai 1,609 nelayan Vietnam dan 159 bot nelayan telah ditahan melalui pelaksanaan Op Naga dan Op Kuda Laut, melibatkan rampasan keseluruhan berjumlah RM493.4 juta.

“Sejak APMM beroperasi pada 2006 hingga sekarang, kita berjaya menahan hampir 2,000 bot nelayan asing Vietnam dan sebanyak 80 peratus daripada bot tersebut telah ditenggelamkan setelah memperoleh hak perlucutan dari mahkamah,” katanya.

Dalam perkembangan lain, Mohd Zubil berkata APMM akan menerima aset tambahan iaitu tiga kapal peronda persisir pantai bagi mengukuhkan lagi keselamatan di sempadan perairan negara, namun berlaku kelewatan disebabkan penularan pandemik COVID-19.

“Kapal peronda persisir pantai yang pertama sudah siap dan sepatutnya kita (APMM) dapat pada tahun ini manakala selebihnya kita akan terima tahun depan,” katanya menambah aset baharu APMM itu mungkin akan diletakkan di perairan Kemaman.

Selain itu Mohd Zubil berkata APMM menerima peruntukkan RM280 juta untuk pembelian kapal Misi Pelbagai guna (MPMS) yang berteknologi tinggi serta dilengkapi empat bot pemintas dan dron yang canggih.


Dua remaja maut motosikal bertembung pacuan empat roda

KUANTAN, 3 Mei – Dua remaja maut selepas motosikal ditunggang mereka bertembung dengan sebuah pacuan empat roda, di Kilometer 23 Jalan Pekan/Batu Balik di Pekan, semalam.

Ketua Polis Daerah Pekan Supt Mohd Zaidi Mat Zain berkata kejadian pada 5.30 petang itu, menyebabkan kedua-dua mangsa berusia 18 tahun yang dipercayai dalam perjalanan untuk beraya, maut di lokasi kejadian.

Mereka ialah penunggang motosikal Muhammad Nur Zulkefli Zakaria dan pembonceng Muhammad Ibrahim Mhd Kchairudin, dengan kedua-duanya berasal dari Kampung Temai Tengah dan Temai Hilir, Pekan.

“Kemalangan dipercayai berlaku apabila motosikal mangsa dari Pekan ke Batu Balik terbabas semasa mengambil selekoh, lalu masuk ke laluan bertentangan dan bertembung Mitsubishi Triton dinaiki dua beranak,” katanya menerusi kenyataan di sini.

Mohd Zaidi berkata jenazah mangsa dibawa ke Hospital Pekan untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987. – BERNAMA


Rangka kanak-kanak perempuan ditemukan

SEREMBAN, 7 April – Polis menemukan rangka dipercayai milik seorang kanak-kanak perempuan berusia lima tahun di kawasan belukar berhampiran tangki air di Taman Bukit Zamrud, di sini pagi tadi.

Ketua Polis Daerah Seremban ACP Nanda Maarof berkata penemuan rangka manusia pada kira-kira 11 pagi itu membabitkan tengkorak, gigi geraham dan cebisan tulang yang dipercayai mempunyai kaitan dengan tiga suspek yang ditahan sebelum ini berhubung kes penemuan mayat wanita tanpa identiti dalam gaung di Kilometer 14 Jalan Bukit Putus, 20 Mac lepas.

Beliau berkata rangka kanak-kanak itu ditemukan bertaburan di atas tanah dan dilitupi daun kering kira-kira 10 meter dari lokasi asal pencarian sejak 28 Mac, setelah polis membawa dua daripada suspek berkenaan ke lokasi kejadian.

“Penemuan rangka ini melibatkan kes kanak-kanak hilang sebelum ini, kami percaya tulang ini berkemungkinan adalah milik mangsa, bagaimanapun kita masih lagi menyiasat dengan proses forensik dan patalogi akan dilakukan untuk mengesahkanmya.

“Kemungkinan dalam tempoh dua ke tiga bulan (meninggal dunia) sebelum rangka ditemui. Namun mayat wanita yang ditemukan di gaung itu tiada kaitan dengan kanak-kanak ini, tetapi dipercayai masing-masing pernah tinggal bersama suspek,” katanya kepada pemberita di lokasi kejadian di sini hari ini.

Dalam pada itu, Nanda yakin bahawa melalui penemuan rangka kanak-kanak tersebut, polis sekali gus akan dapat menyelesaikan kes penemuan mayat wanita di dalam gaung berkenaan dan kertas siasatan akan dihantar kepada Timbalan Pendakwa Raya secepat mungkin.

Sebelum ini, media melaporkan mayat seorang wanita tanpa identiti ditemukan dalam keadaan tertiarap di Kilometer 14, Jalan Bukit Putus oleh seorang lelaki ketika berjoging dan mengambil gambar di kawasan tersebut.

Susulan kejadian itu, tiga individu iaitu dua lelaki, masing-masing berusia 41 dan 44 tahun, serta seorang wanita berusia 18 tahun yang mempunyai talian persaudaraan direman sehingga 11 April ini bagi membantu siasatan mengikut Seksyen 302 Kanun Keseksaan.


Pelitup muka bukan perubatan perlu dapatkan perakuan Sirim mulai 4 Julai

PUTRAJAYA, 5 April – Berkuat kuasa 4 Julai depan, semua pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.

Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan hari ini berkata ia susulan pewartaan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011, hari ini.

Menurut KPDNHEP, pewartaan tersebut bertujuan memastikan pelitup muka bukan perubatan yang dihasilkan sama ada dalam negara atau diimport mematuhi standard keselamatan yang telah ditetapkan menerusi perintah itu.

Justeru kementerian berharap dapat mengatasi isu lambakan pelitup muka bukan perubatan yang tidak berkualiti di pasaran Malaysia dengan adanya perintah terbabit.

Kegagalan mematuhi perintah tersebut boleh menyebabkan mana-mana syarikat dikenakan denda tidak melebihi RM200,000 manakala bagi kesalahan kali kedua atau berikutnya boleh dikenakan denda tidak melebihi RM500,000.

Bagi individu pula, denda yang dikenakan tidak melebihi RM100,000 atau dipenjara tidak melebihi tiga tahun atau kedua-duanya sekali, dan bagi kesalahan kali kedua atau berikutnya, boleh didenda tidak melebihi RM250,000 atau penjara maksimum lima tahun atau kedua-duanya sekali.- BERNAMA


Menara komunikasi terbakar: Gangguan telekomunikasi di sekitar Sungai Udang

Jabatan Komunikasi Korporat Suruhanjaya Komunikasi dan Multimedia Malaysia (MCMC) dalam satu kenyataan menyatakan kejadian yang berlaku sekitar jam 1 tengah hari itu, melibatkan menara komunikasi milik Melaka ICT Holdings Sdn Bhd yang dikendalikan syarikat U-Mobile dan YTL.

“Antara kawasan terjejas ialah Taman Terendak Permai, Taman Sri Terendak, Taman Bukit Terendak,  Taman Pahlawan, Kampung Sungai Udang, Pekan Sungai Udang, Rumah Keluarga Angkatan Tentera (RKAT) Taman Desa Tun Razak dan Taman Peruna.

“Punca kebakaran di menara komunikasi berkenaan bagaimanapun masih belum diketahui dan sedang dalam siasatan,” menurut agensi berkenaan dalam satu kenyataan hari ini.


Lebih tujuh juta pokok bakau, spesis terpilih ditanam untuk pelihara ekosistem hutan paya laut

KUALA LUMPUR, 26 Julai – Sebanyak 7,129,438 pokok bakau dan spesies hutan pesisir pantai terpilih telah ditanam meliputi kawasan seluas 3,240.44 hektar setakat 30 Jun lepas sebagai sebahagian inisiatif memelihara dan memulihara ekosistem hutan paya laut di negara ini, kata Menteri Tenaga dan Sumber Asli Datuk Seri Takiyuddin Hassan.

Beliau berkata inisiatif itu yang dilaksanakan melalui Program Penanaman Pokok Bakau dan Spesies-spesies yang Sesuai di Pesisiran Pantai Negara sejak 2005, dilaksanakan menerusi kerjasama pelbagai jabatan dan agensi kerajaan Persekutuan, kerajaan negeri, badan bukan kerajaan (NGO) serta masyarakat setempat.

“Pada masa ini, Malaysia mempunyai kawasan hutan paya laut seluas 629,038 hektar, iaitu 3.44 peratus daripada keluasan kawasan berhutan di seluruh Malaysia.

“Berdasarkan Mangrove Guidebook Southeast Asia, Malaysia mempunyai kepelbagaian spesies flora bakau yang tinggi iaitu sebanyak 42 spesies telah dicatat daripada 52 spesies pokok bakau yang terdapat di Asia Tenggara,” katanya.

Beliau berkata demikian dalam kenyataan sempena Hari Konservasi Ekosistem Hutan Paya Laut Antarabangsa yang disambut pada 26 Julai setiap tahun bagi meningkatkan kesedaran masyarakat mengenai kepentingan memelihara dan memulihara ekosistem hutan paya laut termasuk kawasan pesisir pantai.

Beliau berkata kerajaan juga telah melancarkan Rancangan Fizikal Zon Pesisiran Pantai Negara-2 (RFZPPN-2) pada 14 Jun lepas untuk menggariskan panduan, tindakan perancangan strategik serta hala tuju penggunaan, pemuliharaan dan pengurusan sumber jaya pesisiran pantai di semenanjung dan Labuan.

Menurut Takiyuddin, RFZPPN-2 turut mengambil kira keperluan dan kepentingan untuk memelihara dan memulihara kawasan yang mempunyai biodiversiti tinggi seperti hutan paya laut dan dataran rumput laut di sepanjang pesisiran pantai negara dalam mengekalkan kelestarian alam sekitar.

Beliau berkata hutan paya laut antara lain memainkan peranan besar sebagai zon penampan bagi melindungi kawasan pesisir pantai daripada hakisan tanah, impak pukulan ombak yang kuat dan angin kencang serta menyediakan ekosistem yang sesuai untuk pembiakan hidupan marin yang menjadi punca pendapatan masyarakat tempatan.

“Peranan ekosistem hutan paya laut, rumput laut dan terumbu karang bertambah penting pada ketika ini memandangkan ketiga-tiga ekosistem ini telah dikenal pasti di peringkat dunia sebagai penyerap karbon yang amat efisien,” katanya.

Menurut Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO), dianggarkan satu hektar kawasan hutan paya laut mampu menyimpan 3,754 tan metrik karbon, iaitu bersamaan dengan jumlah karbon yang dilepaskan oleh 2,650 buah kereta selama setahun.

Takiyuddin berkata usaha melindungi dan memelihara hutan paya laut di negara ini amat mencabar memandangkan Malaysia adalah sebuah negara yang pesat membangun, dan pembangunan kawasan pesisir pantai, akuakultur, pertanian dan pencemaran yang tidak terkawal menyumbang kepada kehilangan kawasan itu.

“Kehilangan kawasan hutan paya laut bukan sahaja akan memberi kesan secara langsung kepada kesejahteraan hidup masyarakat setempat terutamanya penduduk di pesisir pantai, tetapi ia juga menyebabkan kehilangan sumber penyerap karbon yang paling efisien,” katanya.


MBMB lulus tujuh bazar Aidilfitri, 27 bazar Ramadan tahun ini

BUKIT BARU 5 Mac – Tujuh bazar Aidilfitri dan 27 bazar Ramadan akan beroperasi sepanjang Ramadan dalam kawasan pentadbiran Majlis Bandaraya Melaka Bersejarah (MBMB) tahun ini.

Datuk Bandar (MBMB) Datuk Shadan Othman berkata, ada pertambahan lokasi bagi kedua-dua bazar itu dan kesemua penganjur telah menerima surat pelantikan kelmarin.

“Untuk bazar Aidilfitri, ada penambahan empat lokasi baharu iaitu di Hotel Temasek, Jalan Tun Kudu (hadapan Rumah Melaka Bukit Katil), Tapak Pasar Malam Seri Duyong dan Parkir Medan Selera Semabok.

“Manakala hanya dua penambahan lokasi bazar Ramadan iaitu di Hotel Temasek dan Tapak Pasar Malam Seri Duyong,” katanya pada sidang media selepas menghadiri Hari Bertemu Rakyat Townhall Session di Pusat Khidmat Rakyat Parlimen Hang Tuah Jaya, di sini, semalam.

Hadir sama pada program tersebut, Ahli Parlimen Hang Tuah Jaya, Adam Adli Abdul Halim dan Ahli Dewan Undangan Negeri (Adun) Ayer Keroh, Kerk Chee Yee.

Mengulas lanjut, Shadan berkata beliau telah menasihati penganjur untuk mengamalkan 3K iaitu ambil berat isu keselamatan, kebersihan dan kesihatan di kawasan bazar bagi keselesaan pengunjung.


Sayu hadir konvokesyen mendiang anak

DURIAN TUNGGAL 13 Mac – “Awalnya berat hati saya dan suami untuk hadir tetapi apabila mengenangkan mendiang serta sebagai tanda hormat kepada pensyarahnya atas jemputan, kami sepakat untuk datang.

Itu reaksi ibu penerima Anugerah Anumerta Soh Javid, Chan Geok Bee, 54 apabila mengubah fikiran pada saat hadir untuk hadir menerima anugerah berkenaan bagi pihak mendiang anaknya.

Geok Bee menerima anugerah itu pada Majlis Konvokesyen Ke-17 Universiti Teknikal Malaysia Melaka (UTeM), yang disampaikan Canselor UTeM Tuan Yang Terutama Tun Seri Setia Mohd Ali Mohd Rustam kepada abangnya.

“Baru semalam saya putuskan. Sebelum ini saya wakilkan kakak dan abangnya sahaja tetapi semalam saya tukar fikiran. Saya fikir orang lain anak mereka akan ada bersama hari ini tetapi kami sebaliknya,” katanya.

Menurut Geok Bee, anaknya itu menghembuskan nafas terakhir ketika sedang tidur pada 4 Jun lalu, di rumahnya di Bukit Kepong, Johor selepas beberapa jam terjatuh di bilik air.

“Dia memang seorang anak yang baik, kehilangannya amat dirasai bukan dalam kalangan keluarga sahaja malah jiran kerana dia amat menghormati orang. Kepandaiannya itu membuatkan dia menjadi kamus buat kami sekiranya tidak tahu tentang sesuatu.

“Kami bukan keluarga senang, ayahnya cuma petani dan apabila dia pulang waktu cuti dia akan tolong ayahnya selain dia amat pandai berjimat kerana tidak mahu susahkan kami selain dia seorang anak yang sihat tidak mempunyai penyakit,” katanya yang tidak dapat menahan sebak menerima skrol Ijazah Sarjana Muda Sains dan Komputer (Kepintaran Buatan).

Perasaan sayu dan sedih itu turut dirasai Taharin Abas, 56, bersama isteri dan anaknya perempuannya yang hadir menerima skrol ijazah bagi pihak allahyarham anak bongsunya Mohamad Farhan Ashraf, 24.

Allahyarham anaknya itu dianugerahkan Ijazah Sarjan Muda Sains Komputer (Media Interaktif) dengan Kepujian secara Anumerta yang meninggal dunia secara mengejut pada 3 Jun lalu.

Katanya, walaupun reda dengan pemergian anak bongsu daripada dua beradik itu namun jauh disudut hatinya sedih kerana anaknya itu dapat hadir untuk menerima skrol selepas bersungguh-sungguh berjuang menyiapkan tugasan.

Sementara itu, bagi penerima Anugerah Pelajaran Diraja Muhammad Isa Ishak, 26, yang menerima Ijazah Sarjana Muda Teknologi Kejuruteraan Elektrik(Automasi Industri dan Robotik) dengan kepujian berkata, langsung tidak terlintas akan menerima anugerah tertinggi itu selain kejayaan terbabit tidak akan dapat diperoleh tanpa bantuan keluarga, rakan-rakan serta tenaga pengajar.

“Walaupun sibuk dengan aktiviti untuk menguruskan organisasi persatuan pelajar saya juga perlu menumpukan perhatian untuk akademik dan dengan bantuan rakan-rakan saya dapat seiringkan akademik dan aktiviti,” katanya.


Dua juta penjawat awam dan pesara terima bantuan Aidilfitri

KUALA LUMPUR 22 April. – Kerajaan hari ini mengumumkan Bantuan Khas Kewangan Aidilfitri sebanyak RM500 untuk penjawat awam yang akan dibayar bersama gaji pada 6 Mei depan.

“Kerajaan bersetuju untuk memberi Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah termasuk kakitangan Contract Of Service, Contract For Service, pegawai sambilan harian serta lantikan di bawah MySTEP dan RM250 kepada pesara kerajaan.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh yang penuh cabaran ini,” demikian menurut kenyataan itu.

Menurut Pejabat Perdana Menteri, pengumuman pemberian Bantuan Khas Aidilfitri itu dibuat lebih awal berbanding tahun sebelumnya sebagai tanda keprihatinan kerajaan dalam membantu penjawat awam dan pesara membuat persiapan awal untuk meraikan Aidifitri.

“Kerajaan berharap dengan pemberian bantuan khas ini (akan) dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi,” demikian menurut kenyataan itu lagi.


Tengku Zafrul nafi letak jawatan Menteri Kewangan

KUALA LUMPUR, 17 Mac – Menteri Kewangan Tengku Datuk Seri Zafrul Abdul Aziz menafikan khabar angin mengenai peletakan jawatannya sebagaimana dilaporkan sebuah media tempatan hari ini.

Sambil menyifatkan laporan itu sebagai palsu, beliau berkata ketidakhadirannya di Parlimen hari ni adalah kerana mempunyai urusan kecemasan peribadi yang terpaksa diuruskan pada pagi ini.

‘’Perkara ini telah pun dimaklumkan semalam. Tiada niat untuk tidak menunaikan tanggungjawab saya menjawab soalan sebagai Menteri Kewangan,’’ katanya menerusi laman Facebook beliau hari ini sebagai mengulas laporan sebuah media tempatan mengenai sama ada beliau telah meletakkan jawatan.

Isu berkenaan timbul apabila Tengku Zafrul digantikan oleh Timbalan Menteri Kewangan 1 Datuk Mohd Shahar Abdullah bagi membentangkan Rang Undang-Undang (RUU) Perbekalan Tambahan (2021/2022) hari ini.

“Sebenarnya, ini memang berdasarkan perancangan kita. Tahun lepas pun, Timbalan Menteri Kewangan juga yang bentangkan. Mereka boleh sahaja minta pengesahan dari pejabat atau pegawai saya.

“Saya mohon, kalau boleh, adillah sikit bila buat laporan media — gunakanlah kuasa pena anda untuk menceritakan hal yang betul, bukan menghebahkan khabar angin,” katanya.

Mengenai ketidakhadiran beliau di Parlimen pada sesi Waktu Pertanyaan Menteri (MQT), Tengku Zafrul menjelaskan, mengikut prosedur operasi standard MQT, hanya menteri yang boleh memberikan jawapan dan menurutnya, ini bukan kali pertama seorang menteri diminta untuk membacakan jawapan menteri lain.

“Terima kasih Menteri Agama (Menteri di Jabatan Perdana Menteri (Hal Ehwal Agama) Datuk Idris Ahmad) kerana membacakan jawapan saya. Semua soalan tambahan akan saya sediakan jawapan secara bertulis, dan saya meminta maaf kepada Ahli Parlimen Padang Serai, Tumpat dan Pokok Sena (yang bertanya soalan tambahan) atas kesulitan yang telah berlaku,’’ kata beliau.- BERNAMA


Melaka Heritage Festival 2022 meriah!

BANDA HILIR 14 Ogos – Lebih 2,000 pengunjung membanjiri Dataran Memorial Pengisytiharan Kemerdekaan Banda Hilir bagi menyaksikan Melaka Heritage Parade sempena Melaka Heritage Festival 2022, malam ini.

Majlis yang diadakan bersempena Sambutan Ulangtahun Ke-14 Melaka Bandaraya Warisan Dunia (UNESCO) 2022 itu telah dirasmikan Yang di-Pertua Negeri, Tun Seri Setia Mohd Ali Mohd Rustam.

Hadir sama mengiringi Tun Mohd Ali, Setiausaha Kerajaan Negeri Datuk Zaidi Johari yang mewakili Ketua Menteri; Duta Mexico Edmund Font Lopes dan Duta Timor Leste, Joanna Veneranda Amaral.

Sambutan Melaka Heritage Parade 2022 itu bukan hanya dihadiri warga Melaka malah kumpulan pelancong asing turut serta menyaksikan festival yang menyajikan pelbagai persembahan kebudayaan dan warisan Melaka.

Antara yang dipersembahkan ialah tarian tradisional dan pertunjukkan seni pertahan diri yang menggabungkan silat, wushu serta silambam yang memukau pengunjung yang hadir.

Untuk rekod, Melaka telah diiktiraf Bandaraya Warisan Dunia sejak Julai 2008 oleh World Heritage Committee pada Persidangan ke-32 di Quebec, Kanada.


PM cipta sejarah berucap dalam Bahasa Melayu pada perhimpunan PBB di New York

NEW YORK, 23 September – Enam puluh lima tahun selepas seorang pemimpin negara bernama Ismail mencipta sejarah apabila muncul mewakili negara di Pertubuhan Bangsa-Bangsa Bersatu (PBB), hari ini seorang lagi dengan nama sama muncul melakar satu lagi sejarah.

Pada September 1957, tidak sampai sebulan selepas negara mencapai kemerdekaan, Tun Dr Ismail Abdul Rahman yang merupakan duta pertama Malaysia ke Amerika Syarikat dan PBB, muncul di Perhimpunan Agung PBB untuk menyampaikan ucapan dengan berbaju Melayu lengkap dengan keris.

Hari ini, Perdana Menteri Datuk Seri Ismail Sabri Yaakob mencipta satu lagi sejarah sebagai pemimpin tertinggi Malaysia yang pertama berucap menggunakan bahasa Melayu sepenuhnya pada perhimpunan diplomatik terbesar itu.

Beliau yang tampil segak berbaju Melayu hitam mencuri tumpuan delegasi lain sebaik melangkah masuk ke dewan utama, manakala seluruh delegasi negara termasuk Menteri Luar Datuk Seri Saifuddin Abdullah turut memakai baju kebangsaan dan batik Malaysia.

Perdana Menteri mengakhiri ucapan berdurasi 20 minit itu dengan ayat “United we stand, divided we fall”, selagi kita bersatu padu dan teguh bersama dalam memikul beban ini, saya pasti kita akan berjaya”.


Pembangunan 5G di Melaka dijangka bermula hujung tahun ini

BANDARAYA MELAKA 17 April – Melaka bakal menjadi negeri seterusnya ke arah teknologi 5G menerusi Jalinan Digital Negara (JENDELA) yang dijangka akan dibangunkan menjelang penghujung tahun ini.

Menteri Komunikasi dan Multimedia, Tan Sri Annuar Musa berkata, pelancaran diperingkat percubaan pada fasa 1A telah dijalankan pada Disember tahun lalu membabitkan tiga lokasi iaitu di Putrajaya, Cyberjaya dan Kuala Lumpur.

“Ini seiring dalam gerakan negara yang berada pada fasa keempat revolusi industri (IR 4.0) di mana talian 5G adalah pra syarat paling penting, jadi kita kena siapkan Melaka dengan prasarana terkini dalam perkhidmatan jalur lebar,” katanya.

“Kementerian memperuntukkan RM904 juta melibatkan sebahagian besarnya Jendela Fasa 1 dan Jendela Fasa 2 dengan menumpukan kepada penambahan menara baharu sebagai persiapan untuk kita melengkapkan asas perkhidmatan 4G.

“Selain itu peruntukan ini juga termasuk naik taraf beberapa ribu menara dan menambah baik gentian optik dari rumah ke rumah sebagai asas kepada perkhidmatan yang berkualiti tinggi, ia termasuk di sekolah dan pusat industri di Melaka.

“Pembangunan seperti ini adalah asas kepada 5G di mana 4G yang digunakan ini merupakan satu fasa di mana kita menutup terus perkhidmatan 3G…kita kena tambah lebih banyak menara,” katanya.


Peruntukan RM471.6 juta pemberian PPC keluarga B40 – PM

KUALA LUMPUR 19 Sept. – Kerajaan memperuntukkan lebih RM471.6 juta bagi pemberian Pakej Penjagaan COVID-19 (PPC) kepada Keluarga Malaysia kategori B40.

Perdana Menteri, Datuk Seri Ismail Sabri Yaakob berkata, usaha itu antara lain bertujuan meringankan beban kewangan perbelanjaan isi rumah B40 dan melatih diri membudayakan norma baharu sekali gus membantu melindungi keluarga mereka daripada jangkitan virus COVID-19.

“Kerajaan akan mengagihkan bantuan PPC yang mengandungi pek pelitup muka guna semula (empat keping setiap keluarga), kit ujian kendiri COVID-19 (empat kit setiap keluarga), satu pulse oximeter, satu termometer serta risalah panduan penggunaan dan info kesihatan.

“Mereka ini adalah dalam kalangan isi rumah B40 yang sudah berkahwin dengan ada atau tidak mempunyai anak atau ibu atau bapa tunggal yang mempunyai anak,” katanya dalam satu kenyataan hari ini.


Pasangan suami isteri maut motosikal terbabas di Jalan Banting-Dengkil

SHAH ALAM, 6 Jun – Sepasang suami isteri maut setelah motosikal yang ditunggangi mereka terbabas di Jalan Banting- Dengkil awal pagi semalam.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata dalam kejadian pada kira-kira 6 pagi itu, motosikal ditunggangi pasangan muda yang dalam perjalanan dari arah Dengkil menghala ke arah Banting dipercayai telah hilang kawalan dan terbabas ke kiri jalan sebelum melanggar papan tanda amaran di bahu kiri jalan.

“Penunggang motosikal iaitu lelaki berumur 21 tahun manakala pembonceng perempuan berumur 16 tahun disahkan meninggal dunia di tempat kejadian,” katanya dalam kenyataan hari ini.

Saksi kejadian atau individu yang mempunyai maklumat mengenai kemalangan tersebut diminta menghubungi mana-mana balai polis berhampiran atau Pegawai Penyiasat Trafik, Bahagian Siasatan dan Penguatkuasaan Trafik, Ibu Pejabat Polis Daerah Kuala Langat Inspektor Fatin Husna Khairuzzaman di talian 017-3012621 atau 03-31872222.


Karnival himpun barang vintaj, ‘rare’

BANDAR MELAKA 28 Ogos – Karnival Sneakers Day Vol. 2 yang diadakan bermula semalam hingga Ahad di Perkarangan Pusat Transformasi Bandar (UTC) Melaka menghimpunkan pelbagai barangan vintaj dan unik kepada pengunjung.

Penganjuran kali kedua yang diadakan bersempena ulang tahun ke-10 UTC Melaka itu menampilkan sebanyak 100 gerai yang menjual pelbagai barangan seperti kasut dan koleksi pakaian vintaj daripada peniaga seluruh negara.

Setiausaha Kerajaan Negeri Datuk Wira Zaidi Johari berkata, karnival itu bukan sahaja memberi limpahan ekonomi kepada perniagaan berkonsepkan ‘bundle’, bahkan ia juga berupaya menarik pelancong datang ke Melaka.

“Daripada segi perniagaan, saya melihat ia satu perkembangan yang baik dan potensi perniagaan ‘bundle’ ini dalam merancakkan lagi ekonomi di Melaka, selain menarik kehadiran pelancong dalam dan luar negara.

“Ketika mengadakan lawatan, saya juga melihat ramai anak muda telah menceburkan diri dalam bidang perniagaan dan ini satu petanda baik untuk menarik lebih ramai anak muda berniaga di negeri ini,” katanya.

Beliau berkata demikian pada sidang media selepas hadir mewakili Ketua Menteri Datuk Seri Utama Sulaiman Md Ali merasmikan Karnival Sneakers Day Vol. 2 di Perkarangan UTC Melaka, malam tadi.

Dalam pada itu, Zaidi turut memuji inisiatif UTC Melaka yang menganjurkan Vintage Night Market di lokasi sama pada setiap Jumaat hingga Ahad.

Katanya, inisiatif itu merupakan satu kaedah terbaik untuk menarik orang ramai datang ke UTC, selain mengetahui perkhidmatan yang disediakan kerajaan di situ.

“Di samping berurusan di kaunter kerajaan di UTC, pengunjung juga pada masa sama boleh berkunjung ke Vintage Night Market untuk memberi sokongan kepada peniaga di sini,” katanya.